Pengalaman Manis Saya Menginap Di Rumah Etnik Hmong Di Sapa, Vietnam

Sapa, terletak di wilayah Lao Cai, berketinggian 1500 meter dari aras laut, dan hampir 400km di Utara Hanoi, adalah kawasan yang bersempadan di antara Vietnam dan China.

Perjalanan ke sana menempuh beratus selekoh di jalan pergunungan dan mengambil masa 12 jam dengan menaiki bas malam dari Hanoi. Di Sapa, bas akan berhenti betul-betul di tepi tasik.

Rasa teruja bila pertama kali sampai di sana. Walaupun suhu pagi tu 6⁰ C, saya berswafoto habis-habisan kat tepi tasik tu, seorang diri. Hahaha.

Cerita saya bersama etnik tempatan bermula bila Auntie Ling (suku Hmong) secara sukarela nak tolong ambik gambar saya kat depan gereja masa saya masih galak berswafoto sendirian.

Dan secara langsung Auntie Ling mempelawa saya tinggal bersama keluarganya berbanding menginap di hotel. Kat situ juga saya kenal dengan Peter & Nara, pengembara dari Peranchi dan Mongolia yang juga turut dipelawa Auntie Ling untuk tinggal bersamanya.

Mulanya saya pelik macam mana Auntie Ling boleh bercakap English dengan baik. Katanya, ada satu NGO yang ditubuhkan untuk menyokong etnik minoriti di Sapa.

Dengan bantuan para sukarelawan, organisasi ini cuba untuk menangani isu-isu sosial dan ekonomi kaum minoriti seperti buta huruf dan peluang pekerjaan yang terhad.

Didorong dengan keperluan hidup yang mendesak untuk menyara keluarga, ramai penduduk etnik dari kampung-kampung sekitar cuba untuk mencari kerja di bandar Sapa.

Kebanyakan mereka kurang dari segi kelayakan dan kemahiran. Jadi organisasi inilah yang telah membuka jalan untuk kaum-kaum minoriti ini dengan menyediakan kursus Bahasa Inggeris, dan latihan menjadi trekking guide untuk pelancong. Sekaligus ini memberi peluang kepada mereka untuk mencari rezeki dalam industri pelancongan.

Saya memilih bas berbanding kereta api sebab bas akan membawa saya terus ke pusat bandar Sapa. Manakala kereta api pula akan membawa penumpang ke Lao Cai, yang mana kita perlu menaiki satu lagi bas selama sejam untuk ke Sapa.

Kita boleh menempah tiket bas melalui tempat-tempat penginapan di sekitar Hanoi, online, atau buat tempahan terus di stesen bas macam apa yang saya buat.

Kalau kita ambil bas malam, bas akan tiba di tasik Sapa pada pukul 4 pagi. Tetapi pemandu akan membiarkan kita tidur di dalam bas sehingga pukul 6.

Sama ada bermalam di bandar Sapa atau terus mencari hos hari itu juga. Tanya diri sendiri, adakah bas malam dah ‘layan’ kita dengan baik? Haha.

Kebanyakan orang pasti akan kata tidak. Perjalanan bas dari Hanoi ke Sapa sememangnya menyeksakan. Beratus selekoh akan ditempuh di jalan pergunungan yang bergulung dan memang takkan bagi kita tidur yang lena semasa dalam perjalanan sepanjang malam.

Itu belum lagi yang muntah-muntah. Kalau kita dapat tidur yang lena sepanjang perjalanan, maka kita sudah bersedia untuk trekking. Jika tidak, berehatlah dahulu dan mulakan keesokan hari.

Nota: Pastikan anda mendapatkan rehat secukupnya sebab trekking ke kampung etnik minoriti mengambil masa sehingga 4 ke 5 jam.

Mencari hos bukanlah susah. Bila kita turun dari bas, akan ada ramai wanita dari kaum etnik akan menunggu di luar, dan mengerumuni kita untuk menawarkan rumah mereka sebagai homestay.

Ya, dalam keadaan penat dan tak cukup tidur, kita pasti akan rasa terganggu dengan mereka. Walau bagaimanapun kita perlu juga pilih salah seorang daripada mereka untuk dijadikan hos dan berbincang sama ada mahu terus trekking pagi itu juga ataupun keesokan pagi.

Dan itu tidak menjadi masalah sebab mereka faham, kita perlukan rehat setelah menempuh perjalanan yang menyeksakan. Dapatkan nombor telefon mereka untuk kita hubungi lepas kita buat deal dengan mereka.

Satu lagi cara untuk mencari hos sendiri adalah di depan gereja bandar Sapa.

Nota: Cara ini jauh lebih murah kalau dibandingkan dengan membuat tempahan homestay kaum etnik di agensi pelancongan ataupun di tempat-tempat penginapan

Pagi itu saya dibawa berjalan kaki sejauh 13km ke Hao Tao Village yang mana akan menjadi tempat penginapan saya selama 2 malam. Trekking yang sangat menyeksakan sebab 3 kali kaki saya kejang! Haha.

Tapi bagi saya perjalanan itu amat berbaloi sebab sepanjang perjalanan mata saya disajikan dengan kawasan pergunungan dan padi bukit yang menghijau.

Ketika dalam perjalanan kita juga mungkin akan bertemu atau berselisih dengan pelancong-pelancong asing yang sedang trekking di kawasan sekitar. Tapi semakin kita jauh ke pedalaman, semakin kurang pelancong yang kita akan jumpa.

Saya beruntung sebab Auntie Ling amat memahami saya. Dia akan tunggu setiap kali saya berhenti untuk mengambil gambar-gambar pemandangan kawasan sekeliling.

Hospitaliti dia amat superb. Dia sentiasa di sisi saya sejak mula trekking sehinggalah di akhir penginapan. Sebelum saya meninggalkan kampung itu, dia ada berikan hadiah perpisahan dan pelukan terakhir pada saya. Rasa sebak sekejap!

Adakah tinggal di homestay sesuai untuk kita?

Ini adalah sebahagian apa yang perlu kita pertimbangkan sebelum menetap bersama kaum etnik minoriti tempatan. Tepuk dada, tanya diri sendiri beberapa soalan berikut:

1. Bolehkah aku berjalan kaki sehingga 4 ke 5 jam naik dan turun bukit?
2. Bolehkah aku ‘melepaskan hajat’ dengan sebaldi air? Tandas mereka tiada paip air.
3. Bolehkah aku mandi dengan sebaldi air, dan adakala mandi dalam suhu 6°C?
4. Bolehkah aku makan makanan yang mereka hidangkan?
5. Bolehkah aku tidur dalam keadaan angin malam yang masuk ke dalam rumah?
6. Bolehkah aku tidur tanpa tilam?
7. Bolehkah aku tinggal di rumah kecil yang tiada paip dan cuma ada 2 biji mentol sebagai lampu?

Jika kita tiada masalah dengan semua yang di atas dan menghormati cara hidup mereka, maka kita pasti akan suka dengan homestay penginapan kita.

Kita akan rasakan hidup dengan cara hidup mereka. Tapi kalau anda perlukan air panas untuk mandi, perlukan makanan yang sentiasa ada dan boleh didapati, sebaiknya menginaplah di hotel atau hostel sekitar bandar Sapa.

Mengapa kita tak perlu buat tempahan homestay di agensi pelancongan atau di tempat-tempat penginapan?

Agensi-agensi pelancongan atau pihak hotel akan beritahu kita yang wanita-wanita ini tidak mempunyai lesen atau permit yang sah untuk pelancong menginap dirumahnya dan ia mungkin mendatangkan masalah sekiranya berlaku apa-apa.

Bagi saya, itu hanyalah alasan mereka untuk ‘mencantas’ pendapatan kaum-kaum etnik tempatan di sini. Jika kita menempah secara langsung dengan etnik tempatan, wang yang dibayar sepenuhnya akan dapat pada mereka dan tidak dapat ‘dimakan’ sedikitpun oleh agensi-agensi tersebut.

Selain itu, kita dapat terus keluar dari bandar yang dipenuhi pelancong ini dan terus ke kampung mereka di pedalaman. Selama 3 hari, saya langsung tidak bertemu pelancong asing yang lain kecuali Peter & Nara. Yang lain semuanya kaum tempatan.

Saya juga rasa lebih gembira sebab duit yang saya bayar tidak melalui ‘orang tengah’, sebaliknya terus kepada keluarga Auntie Ling sepenuhnya.

Saya sangat sukakan pengalaman saya di sini dan kalau boleh, saya nak tinggal di sini lebih lama! Sepanjang saya di sini, hos saya telah membawa saya berjalan-jalan di kawasan sekitar, melihat tanaman, binatang ternakan, dan juga memperkenalkan saya kepada keluarga dan jiran-jiran setempat.

Ini membuatkan saya rasa diri ini adalah sebahagian daripada keluarga mereka sepanjang tempoh menginap. Inilah sebahagian pengalaman indah saya tinggal bersama kaum etnik minoriti di sini.

Jadi jika anda mahu merasai pengalaman tinggal bersama kaum etnik, seeloknya buatlah deal terus dengan mereka sebab secara tak langsung anda dah menyuntik wang terus ke dalam ekonomi mereka tanpa melibatkan orang tengah.

Selain dapat mewujudkan pengalaman kembara yang pure untuk diri sendiri, mungkin anda juga telah membantu mereka mencipta kehidupan yang lebih baik untuk diri mereka sendiri.

Usaha ini bukan saja telah membuka pintu rumah mereka se,uasnya kepada duia luar sehingga traveler boleh merasai sendiri warisan budaya etnik mereka yang pelbagai, malah membawa masyarakat tempatan bersama-sama untuk menjana pendapatan, seterusnya membantu mereka membina masa depan yang lebih cerah untuk generasi mendatang.

Perhaps the most memorable part was learning not about the differences between people, but how similar we all are in the end.

Baca lagi: 5 Tip ‘Survival’ Jika Anda Naik Bas Malam Sewaktu Travel Di Vietnam


Adakah Wolverine Akan Muncul Dalam ‘Deadpool 2’?

Tahun lalu, Hugh Jackman dan Pierce Brosnan dilihat bergambar bersama Ryan Reynolds. Ketika itu kuat khabar angin yang berkata Brosnan bakal memegang watak Cable untuk Deadpool 2. Tetapi zahirnya, Josh Brolin yang memegang watak berkenaan. Tetapi sesuatu yang mengujakan berlaku semalam.

Dalam satu video ucapan yang dibuat Hugh Jackman menerusi laman Facebook miliknya, Deadpool dapat dilihat berada bersama-sama beliau dalam klip berkenaan. Video ini sudah dikongsi lebih 100 ribu kali di Facebook.

Ramai yang mula membuat spekulasi mengatakan Hugh Jackman mempunyai projek ‘rahsia’ bersama Ryan dan mungkin ada kena mengena dengan Deadpool 2. Tetapi ada juga yang berpendapat ianya satu projek masa depan yang akan menggandingkan dua pelakon ini.

Mungkinkah Ryan Reynolds berjaya memujuk Hugh Jackman untuk kembali berlakon dalam Deadpool 2? Atau ini sekadar gimik pemasaran untuk filem Deadpool yang akan keluar pada bulan hadapan? Sama-sama kita nantikan.


Pengalaman Masa Kecil Ajar Saya Tentang Kepentingan Hak Terhadap Jiran

Semalam, semasa on the phone dengan emak, emak memberitahu dirinya bertembung dengan jiran lama kami, Kak Non ketika keluar makan bersama ayah.

Kak Non ialah jiran kami semasa di Lorong 3A Kampung Bahagia kira-kira 13 tahun yang lepas. Apabila kami berpindah ke kuarters hospital, jarang sekali dapat bertemu dengan mereka serta jiran-jiran lama dahulu.

Dari perbualannya, saya menangkap nada gembira emak dan ayah dapat bertemu kembali jiran sama susah senang dahulu.

Masing-masing sudah semakin baik kehidupannya berbanding dahulu. Anak-anak juga ada yang sudah berkahwin dan mempunyai anak sendiri.

Terbayang kembali kenangan-kenangan lama semasa di Lorong 3A. Terdapat kira-kira 20 buah rumah di sepanjang lorong tersebut.

Rumah ketiga di baris hadapan adalah rumah Cik Ti dan Cik Mail. Rumah kami berada jarak lima rumah dari rumah mereka.

Selang dua buah rumah sebelum rumah kami didiami oleh Kak Non dan Abang Al Mansuri. Sebelah kiri rumah kami pula ialah keluarga Cik Ya dan Cik Epul.

Setiap daripada mereka ini punya sumbangan besar dalam sebahagian kehidupan kami.

13 tahun dahulu, kehidupan kami benar-benar susah. Seperti kata pepatah, kais pagi makan pagi, kais petang makan petang. Tidak makan itu perkara biasa.

Waktu itu, ayah melakukan pelbagai jenis kerja untuk menampung kehidupan selepas berhenti dari perkhidmatan tentera. Emak pula hanya suri rumah tangga.

Tetapi semasa adik bongsu saya bersekolah di tadika KEMAS, emak ditawarkan oleh penyelia tadika tersebut sebagai tukang masak tetapi emak bekerja tidak lama hanya sehingga adik tamat tadika.

Saya pula tinggal di asrama SMK Seri Perak semasa tingkatan satu. Pada masa itu, teknologi tidaklah maju seperti sekarang. Untuk berhubung dengan keluarga di rumah memang payah lagi-lagi rumah kami tidak mempunyai telefon.

Di rumah Cik Ti dan Cik Mail lah kami menumpang belas, menggunakan telefon rumah mereka. Saya akan menghubungi rumah Cik Ti dan Cik Ti akan memanggil emak di rumah untuk menjawab panggilan tersebut.

Pernah saya menangis-nangis dalam telefon, laju Cik Ti memanggil emak dek risaukan keadaan saya walhal pada masa itu saya menangis kerana masih tidak dapat menyesuaikan diri dengan keadaan dan rakan-rakan di asrama.

Jika ingin ke pekan pula, memang agak susah kerana bas tidak masuk sehingga ke dalam Kampung Bahagia. Hanya berhenti di persimpangan jalan raya besar yang jaraknya sangat jauh dari rumah.

Melihat kesusahan ini, sekali lagi Cik Ti dan Cik Mail bermurah hati meminjamkan kami basikal agar mudah untuk kami ke pekan.

Jika mengikut jalan belakang, sudah tidak jauh dari pekan. Hanya perlu menyeberangi jambatan kereta api lama.

Lama juga kami hanya menaiki basikal jika ingin ke pekan. Apabila berpindah ke kuarters, basikal tersebut kami ingin pulangkan semula tetapi kedua mereka menolak. Katanya gunakan untuk masa hadapan.

Kak Non pula seorang yang rajin memasak. Jika dia memasak lebih pasti tidak lupa untuk dihulurkan kepada kami.

Kerja ayah yang tidak tetap, menyebabkan ada masanya pasti akan kekurangan duit. Dengan merekalah kami selalu berkongsi juadah. Makan nasi berlaukkan telur atau kicap sahaja.

Masih saya ingat perbualan saya dan Epi, anak bongsu Kak Non,

“Epi, mak masak apa hari ni?”
“Mak masak telur hijau.” jawab Epi.
“Eh opah (Epi panggil emak saya opah kerana pangkat saudara yang saya sendiri tidak ingat kaitannya) pun masak telur jugak. Telur sambal.”

Begitulah variasi menu telur yang dimasak oleh emak kami supaya tidak jemu.

Setiap kali hari raya pula, Kak Non juga rajin membuat biskut. Keluarga saya tidak mampu hendak membeli biskut raya kerana harga yang agak mahal.

Dari anak-anak Kak Non lah kami merasa pelbagai jenis biskut raya sehinggakan mereka tipu badam itu biji rambutan pun saya percaya. Begitu naifnya saya masa itu.

Keluarga Cik Ya dan Cik Saiful pula berpindah ke rumah sebelah kami setelah Cik Mail membeli rumah di bahagian hadapan.

Cik Ya orangnya riuh berbeza dengan suaminya, seorang yang pendiam tetapi mereka berdua sangat prihatin dengan kebajikan dan kesusahan kami.

Kami biasa berkongsi bahan mentah untuk kegunaan bersama. Jika ada baju-baju yang elok, Cik Ya tidak lokek memberi. Kerana itulah semasa di asrama, saya tidak ada baju baru. Hanya memakai baju-baju pemberian jiran.

Melalui Cik Ya jugalah bermulanya detik perubahan kehidupan kami setelah bertahun-tahun merempat di kampung sendiri.

Satu hari, Cik Ya mencadangkan kepada ayah untuk memohon jawatan kosong sebagai attendan (kini dikenali sebagai Pembantu Perawatan Kesihatan atau singkatannya PPK) menerusi Jabatan Kesihatan Negeri Perak.

Ayah bersetuju dan menghantar borang permohonan. Kebetulan, tarikh temu duganya jatuh pada hari lahir adik kedua saya, Angah. Kata emak, jika ada rezeki anak, insya-Allah adalah rezeki ayah untuk jawatan tersebut.

Benar kata emak, apabila jawapan temu duga dikeluarkan, ayah berjaya dalam temu duga tersebut dan melaporkan diri di Hospital Teluk Intan.

Sejurus menerima tawaran tersebut, kami memohon untuk tinggal di kuarters. Alhamdulillah permohonan itu berjaya dan berpindahlah kami ke kuarters selepas itu.

Semasa proses perpindahan, saya di asrama, maka saya kurang pasti bagaimana suasana perpisahan pada ketika itu.

Saya pasti bukan mudah untuk meninggalkan sesuatu yang sudah menjadi kebiasaan tetapi demi taraf hidup yang baik direlakan jua.

Dalam Islam itu sendiri telah menggariskan beberapa hak terhadap jiran. Antaranya;

1. Jika ia meminta tolong kepadamu, engkau akan menolongnya.
2. Jika ia meminta pinjaman, engkau akan memberinya pinjaman.
3. Jika ia meminta sesuatu, engkau akan memberinya.
4. Jika ia sakit, engkau akan menziarahinya.
5. Jika ia mendapat sesuatu kebaikan, engkau ucapkan tahniah kepadanya.
6. Jika ia meninggal dunia, engkau menghantar jenazahnya dan sebagainya.

Ketahuilah walau jasad tidak selalu bertemu, jasa kalian tidak pernah kami lupakan hatta sebesar biji sawi. Rentetan dari itulah, jika kami bertemu di pekan Teluk Intan atau di mana sahaja, suasana menjadi seperti bertemu semula saudara-mara yang sudah lama berpisah.

Saya sentiasa mengingatkan diri serta adik-adik jangan berkira dalam membuat kebaikan kerana kami sendiri pernah merasai kebaikan orang lain. Boleh jadi kehidupan kita pada hari ini kerana terangkatnya doa-doa mereka.

Cik Ti. Cik Mail. Kak Non. Abang Al Mansuri. Cik Ya dan Cik Epul. Semoga kebaikan dan rahmat Allah sentiasa mengiringi kehidupan kalian dan keluarga di mana sahaja kalian berada. Amin.


Pernah Ke Iran Dan Lihat Cara Syiah Beribadat, Ustaz Ini Berkongsi Pengalaman Beliau

Nota Editor: Kisah ini pada asalnya telah dikongsikan di blog Mufakkir-Islami oleh Ustaz Aizam Mas’ud. Kami kongsikan semula di sini dengan izin daripada penulis. Semoga ia membantu kita untuk lebih memahami apa itu Syiah.

Setelah sekian lama, baru berkesempatan menulis alkisah ini.

Saya membayangkan bahawa saya tidak mungkin akan sampai ke Iran. Masakan tidak, saya dinasihatkan oleh pihak berkuasa agar tidak ke sana. Amat dibimbangi jika nama saya telah disenaraihitamkan oleh kerajaan Iran memandangkan kelantangan menolak kehadiran Syiah di Malaysia.

Bagi saya, tiada apa yang ditakutkan, saya bukannya mencampuri urusan dalaman Iran, sebaliknya isu Syiah adalah urusan dalaman @ domestik negara kita. Tidak sepatutnya negara luar seperti Iran, Iraq atau mana-mana pihak lain campur tangan.

Sebagai seorang yang pernah bertugas di Bahagian Penyelidikan JAKIM, saya bukan hanya mengkaji Syiah, tetapi juga ajaran-ajaran dan aliran-aliran pemikiran sesat yang lain.

Cuma, Syiah adalah salah satu daripada lima ajaran sesat tegar yang disenaraikan oleh pihak JAKIM. Tegar bermaksud sesuatu ajaran yang telah pun difatwa, diwarta dan diambil tindakan, namun ia masih wujud dan menyebarkan ajarannya.

Takdir Allah SWT, saya sampai juga ke Iran. Bukan sebagai “penyelidik” tetapi atas satu tugasan yang lain. Lebih mengujakan, kehadiran saya bersama rombongan negara lain disambut meriah dan diberikan layanan agak istimewa oleh kerajaan Iran. Syukurlah kerana saya “selamat” pergi dan kembali.

Setelah ditempatkan di dalam sebuah hotel yang agak mewah, saya sempat melabuhkan badan di atas katil. Urusetia kerajaan Iran mengatakan, pada hari pertama kami di sana tiada sebarang program diatur kecuali taklimat program yang hanya akan diadakan pada sebelah malam.

Bermakna, kami yang mendarat sejurus masuknya waktu Subuh di Tehran mempunyai masa rehat yang agak panjang sementara menunggu taklimat program pada sebelah malamnya.

Namun, semua itu sekadar janji manis urusetia kerajaan Iran, kira-kira jam 3.00 petang kami dikerah untuk turun ke lobi hotel. Sesampai di lobi, bas-bas telah bersedia untuk bergerak. Semua delegasi dalam keadaan terpinga-pinga.

Program apakah ini? Ke manakah ingin dibawa? Mengapa tidak termaktub di dalam jadual program? Sepanjang-panjang perjalanan dalam bas, soalan ini bermain-main di dalam fikiran kami.

Apabila sampai ke destinasi, tahulah kami bahawa rupa-rupanya kami akan dibawa “mengadap” bekas kediaman pencetus dan pemimpin tertinggi Revolusi “Islam” Iran iaitu Khomeini.

Di sisi penganut Syiah Iran dan seluruh dunia, ia digelarkan Ayatullah al-‘Uzma al-Imam Ruhullah Musavi al-Khomeini. Maaf, oleh kerana saya bukan penganut Syiah dan membenci ajaran Syiah kerana Allah, maka saya hanya menggelarkan makhluk itu sebagai Khomeini.

Memang bagi orang yang hanya menggunakan kaedah, “Judge the book by its cover”, akan mengatakan, “Wah! Hebatnya Khomeini! Seorang ketua negara, tetapi hidup dengan begitu sederhana sekali!”.

Malangnya saya bukan jenis seperti itu. Bukan cara saya menilai seseorang hanya pada rupa luarannya. Tetapi saya diajar, lihatlah pada pemikirannya. Kaji sedalam mungkin!

Dan Khomeini, sepanjang saya melawat kediamannya termasuk memorial yang menempatkan segala kisah hidup, perjuangan dan legasi ilmu peninggalannya, ia langsung tidak menjadikan saya tertarik.

Mungkin setelah membaca karya-karyanya khususnya apa yang menyentuh akidah Islam dan para sahabat, ia menyebabkan saya benar-benar tawar hati dengan manusia yang bernama Khomeini itu.

Cuma agak menyedihkan, ada ulama sunni yang turut serta dalam delegasi tersebut, apabila diminta menyatakan pandangannya tentang Khomeini, nampaknya puji-pujian beliau terhadap Khomeini tidaklah kurang walau sedikitpun daripada pendewaan yang telah diberikan oleh Mullah Syiah yang menjadi pelayan tetamu di Dewan Khomeini.

Saya terfikir, inilah cara Syiah menyebarluaskan dakyahnya ke rantau sunni. Salah satu daripadanya adalah mengujudkan rasa takjub dan kagum terhadap keperibadian dan perjuangan Khomeini.

Aspek paling menarik untuk dikongsikan adalah ketika majlis dot dot dot dilangsungkan. Memang kemeriahannya tak dapat dinafikan. Saya masih ingat guru saya mengatakan, kelebihan orang Parsi adalah pada tubuh dan suaranya.

Orang Parsi memang “dahsyat”. Bukan sahaja rupawan, tetapi suaranya amat mantap sekali. Saya fikir, Majlis Maulid atau Ya Hanana yang sering menampilkan para habib dari Indon dan Yaman itu pun amat jauh sekali untuk menandingi qasidah-qasidah selingan yang disampaikan oleh mereka.

Selawat Syiah ditemui dalam sebuah surau di Tehran

Sebab itu saya katakan, Syiah adalah firqah No. 1 dalam soal menampilkan aksesori-aksesori atau hiasan-hiasan bersalut Islam. Pantang disebut nama Rasulullah SAW, sudah pasti dewan akan bergema dengan selawat mereka.

Cuma setiap selawat pastinya akan disertai dengan doa agar dipercepatkan kemunculan Imam Syiah ke-12 iaitu Muhammad bin Hasan al-Askari dan para imam yang lain dengan ungkapan “Allahumma ‘ajjil farajahum”.

Qasidah-qasidah yang ditampilkan semuanya bertema mendewa-dewakan Ahlul Bayt @ ahli keluarga Nabi SAW hingga ke peringkat memaksumkan mereka.

Paling melucukan, apabila penganjur mengatakan program ini mewakili semua umat Islam daripada seluruh negara di dunia. Namun, apabila disemak dengan setiap delegasi, rupa-rupannya kebanyakan mereka itu adalah penuntut di Mustafa International University, Qom. Bererti mereka semua adalah penganut Syiah.

Malah salah seorang peserta yang sempat disapa oleh saya, apabila ditanya di manakah asalnya? Dia menjawab, “Arab Saudi”. Dalam hati saya mengatakan, “Oh, salafi pun ada join program ni?”

Namun, setelah ditanya dari daerah manakah di Arab Saudi, lantas dia menjawab dari wilayah Qatif. Apabila mendengar Qatif, saya lalu bertanya adakah anda penuntut di Mustafa International University, Qom. Dia mengiyakan jawapan saya. Ini bermakna, peserta dari Arab Saudi ini juga penganut Syiah, kerana Qatif adalah wilayah majoriti Syiah di Arab Saudi.

Hal yang sama juga bagi peserta-peserta dari Denmark, Bahrain, Iraq, Amerika, Belgium, Sri Lanka, Afrika Tengah, Australia dll. Semuanya Syiah! Jadi, apalah ertinya jika menjemput wakil umat Islam dari seluruh dunia, sedangkan yang dijemput hanyalah rakan sesyiah mereka!

Antara tempat yang sempat dikunjungi juga adalah Perpustakaan Negara Iran di Tehran. Antara tempat yang dilawati ketika di perpustakaan adalah naskhah al-Quran gergasi yang terdapat di ruang masuk.

Kedua, bahagian manuskrip yang menempatkan pelbagai kitab turath dan mashaf al-Quran yang berusia ratusan tahun.

Ketiga, bahagian majalah, yang menempatkan ribuan jilid majalah terutama yang melaporkan dari semasa ke semasa mengenai perkembangan perjalanan revolusi Iran dari dahulu hingga kini.

Keempat, bahagian koleksi pelbagai yang menempatkan gambar-gambar, dokumen tulisan tangan, album, cakera padat dan lain-lain mengenai negara Iran dan kepimpinannya.

Sekali lagi, segala dokumen mengenai Revolusi Iran menjadi khazanah paling bernilai dalam perpustakaan ini.

Selama ini saya menyangka hanya 2 tempat sahaja di dalam dunia ini yang disebut sebagai Haram iaitu Haram Makkah dan Haram Madinah, yang mana kedua-duanya dikenali oleh umat Islam sebagai al-Haramayn. Kedua-dua tempat ini dikenali sebagai haram kerana terdapat hadis Rasulullah SAW yang merujuk kepadanya.

Namun, apabila tiba sahaja di hadapan pintu masuk ke Makam Khomeini. Saya benar-benar terkejut! Terdapat di pintu masuk Makam Khomeini papan tanda yang menyebut Ila al-Haram al-Syarif atau Entrance of Haram.

Rupa-rupanya, perkataan haram di Iran digunakan untuk merujuk kepada makam suci atau shrine dalam Bahasa Inggeris. Di hadapan bangunan pintu masuk makam pula tertulis perkataan Assalamualaika Ya Ruhallah (Salam sejahtera ke atasmu wahai Ruhullah).

Di dalam kawasan Makam Khomeini dilihat wang yang bertaburan dipercayai diletakkan oleh para pengunjung berfahaman Syiah bagi tujuan nazar atau memohon hajat. Para jemaah Syiah yang bersolat turut dilihat memberi salam sambil menghadap ke arah makam sejurus selepas menunaikan solat Zuhur.

Kawasan di luar bangunan makam terdapat kawasan lapang yang amat luas dijadikan seperti taman rekreasi bagi memudahkan pengunjung bersiar-siar atau digunakan secara maksimum ketika ulang tahun hari kematian Khomeini disambut.

Tempat seterusnya yang saya kunjungi adalah kota suci yang juga pusat pengajian ilmu Syiah di dunia iaitu Qom. Agak menggelikan hati apabila pemandu warga Iran yang membawa kami bergurau dengan mengatakan isterinya bimbang bila mengetahui dia akan membawa tetamu ke Qom.

Isterinya berpesan agar dia jangan sesekali melakukan nikah mut’ah di sana! (Nikah mut’ah iaitu pernikahan dengan akad kontrak untuk tempoh tertentu, tanpa perlu wali dan saksi).

Rupa-rupanya nikah mut’ah sesuatu yang dibenci oleh warga Iran yang liberal, tetapi ianya leluasa diamalkan oleh para mullah Syiah di Qom. Mmmmm…

Antara tempat yang kami lawati di Qom adalah Makam Fatimah al-Ma’sumah. Fatimah al-Ma’sumah merupakan anak kepada Imam Syiah ke 7 Musa al-Kazim dan adik kepada Imam Syiah ke 8 Ali al-Ridha.

Makam beliau sentiasa dikelilingi para penganut Syiah yang menangis, meratap, bertafakur, berdoa dan bernazar sambil melemparkan wang ke dalam perkarangan makam. (Untuk makluman pembaca, para imam Alhul Bayt itu sebenarnya tiada kena mengena dengan Syiah).

Dalam Haram Fatimah al-Ma’sumah ini penuh dengan kuburan
ulama Syiah terpilih

Di dalam kawasan makam juga terdapat banyak kubur para ulama Syiah daripada dahulu hingga kini. Hanya kubur para ulama Syiah yang direstui oleh Pemimpin Tertinggi Iran sahaja yang akan dibenarkan untuk dikebumikan di dalam kawasan makam yang juga masjid Syiah ini.

Di dalam kawasan makam ini juga terdapat sudut-sudut yang dijadikan hauzah pengajian ajaran Syiah yang dihadiri oleh para penuntut daripada pelbagai bangsa.

Dipercayai mereka ini adalah golongan yang bakal menjadi kader-kader Syiah (mullah) untuk meneruskan legasi ajaran Syiah di Iran dan seluruh dunia.

Seorang warga Indonesia yang belajar di Tehran memaklum bahawa bilangan pelajar Syiah Indonesia di Qom mencecah ribuan orang. Ya Allah, moga engkau selamatkan negara jiran kami, Indonesia daripada bahana kader-kader Syiah ini!!

Musa bin Muhammad al-Jawwad adalah anak kepada Imam Syiah ke 9. Dipercayai di sini terdapat lebih kurang 40 kubur ahli keluarga Musa bin Muhammad al-Jawwad yang dikatakan meninggal dunia akibat perbuatan khianat musuh-musuh mereka.

Lantai ini sebenarnya adalah perkuburan yang terletak di luar perkarangan Makam al-Jawwad

Di luar perkarangan makam ini, kelihatan banyak kubur para penganut Syiah yang disamaratakan dengan lantai marmar sehingga menyebabkan para pengunjung terpaksa berjalan di atasnya untuk masuk ke dalam masjid.

Bermakna, pijak kubur bagi Syiah adalah harus sedangkan Rasulullah SAW bukan kata memijak, duduk di atas kubur pun dilarang oleh Baginda.

Menurut golongan Syiah, masjid ini dipercayai dibina bagi mempersiapkan kedatangan Imam Mahdi Syiah iaitu Imam Syiah yang ke 12. Menurut mereka, seorang ulama Syiah bernama Syekh Hasan bin Mitslih Jamkarani telah bermimpi mendapat arahan daripada Imam Mahdi supaya membina masjid ini.

Setiap pengunjung Syiah yang pergi ke masjid ini dikehendaki untuk mengerjakan solat Imam Zaman sebanyak 4 rakaat bagi memuliakan dan mensucikan masjid tersebut serta Imam Mahdi yang dikatakan memberi perhatian istimewa terhadap masjid tersebut.

Dipercayai masjid yang memiliki perkarangan luas ini didanai oleh kerajaan Iran berdasarkan 2 potret besar yang tergantung di luar pintu utama masjid iaitu Khomeini dan Khamanei.

Baca: Peluang Tunaikan Haji Menggunakan Kuota UK Yang Ramai Pelajar Malaysia Tidak Tahu

Antara perkara yang sukar untuk dilupakan adalah suasana beribadat di Iran. Apabila berada di Iran, saya merasakan ia jauh sekali berbeza ketika berada di negara-negara Islam Sunni yang lain seperti Malaysia, Mesir, Arab Saudi, Qatar, Jordan dan sebagainya.

Ia boleh dirasakan menjelang masuknya waktu solat. Saya merasakan amat sukar sekali untuk mendengar bunyi azan di sekitar tempat menginap dan ketika dalam perjalanan ke sesuatu tempat.

Ia berbeza dengan suasana di negara-negara sunni yang amat mudah sekali untuk kita bertemu dengan masjid. Apatah lagi ketika masuknya waktu solat, kita akan mendengar bunyi azan bersahut-sahutan antara satu sama lain.

Tapi di Iran, suasana ini amat sukar untuk dirasai, lebih-lebih lagi apabila kebanyakan masjid di Iran hanya beroperasi pada waktu Zuhur, Maghrib dan Subuh. Kalaupun dibuka, ia mungkin disebabkan untuk memberi ruang orang ramai menziarahi makam tertentu yang terdapat di dalam masjid.

Kebanyakan masjid pula dibina bukan untuk mendirikan solat jemaah dan Jumaat, tetapi lebih kepada untuk mengagungkan makam yang terdapat di dalam masjid tersebut. Sebab itu, ia lebih dikenali sebagai shrine (haram). Malah ia lebih banyak berbanding masjid yang betul-betul hanya untuk mendirikan solat.

Paling mengejutkan (walaupun saya sendiri telah mengetahuinya menerusi kajian), apabila pihak urusetia dengan selambanya membawa kami pergi makan tengahari ketika waktu solat Jumaat.

Mungkin ia tiada masalah bagi kami yang sedang bermusafir, namun ia pelik bagi warga tempatan yang bermuqim untuk tidak menunaikan solat Jumaat.

Lebih mengejutkan, kaum lelaki Iran seperti tidak menghiraukan hari tersebut adalah hari Jumaat apabila mereka turut kelihatan memenuhi kawasan-kawasan membeli belah seperti kaum wanita.

Saya yang pada awalnya telah berkira-kira untuk menyaksikan sendiri bagaimana solat Jumaat didirikan di Iran, merasa betul-betul kecewa kerana walaupun telah termaktub dalam jadual “Friday prayer“, namun rupa-rupanya ia sekadar ditulis sahaja.

Seorang student Indonesia yang kami temui memaklumkan, bagi umat Islam Sunni yang bekerja di Iran, mereka terpaksa solat Jumaat sama ada di Kedutaan Indonesia atau Kedutaan Arab Saudi. Ini kerana tiada masjid sunni dibenarkan beroperasi di Tehran.

Bagi warga Iran pula, mereka diberi pilihan sama ada mahu mendirikan solat Jumaat atau tidak. Istilah yang digunakan, solat Jumaat adalah “wajib ikhtiyari” (wajib pilihan).

Malah solat Jumaat hanya mula diadakan oleh kerajaan Iran selepas Revolusi 1979. Namun begitu ia didirikan secara terhad. Sebesar-besar Tehran, Jumaat hanya didirikan di Universiti Tehran sahaja dengan imam yang dilantik oleh Pemimpin Tertinggi Iran sekarang.

Bila berada di Iran, rasa diri ini benar-benar bertuah kerana ditakdirkan Allah SWT untuk tinggal di sebuah negara Sunni. Sungguh! Amat jauh berbeza pegangan dan amalan hidup kaum Syiah itu.

Bahkan jelas kelihatan amalan Islam mereka itu jauh berbeza dengan apa yang terkandung dalam hadis-hadis Rasulullah SAW dan majoriti umat Islam di dunia.

Azan dan solat berjemaah 5 waktu penuh di masjid serta solat Jumaat di seluruh negara adalah SYIAR YANG HILANG di negara Iran. Ia belum lagi membahaskan bagaimana cara solat jemaah itu didirikan oleh mereka.

Paling menghairankan, mereka mengajak kaum Sunni bertandang ke negara mereka atas slogan demi penyatuan Sunni & Syiah, namun ketika solat jemaah didirikan mereka sendiri akan menolak berimamkan sunni sedangkan sunni mengerjakan solat musafir (jamak & qasar).

Saya tertanya, jika Syiah itu jujur, apa salahnya mereka yang bermuqim mengikut imam yang bermusafir? Sekadar perkongsian untuk kita fikir-fikirkan bersama.

Baca lagi: Apa Yang Tersembunyi Dalam Masjid Berusia 150 Tahun Di Iran Ini>

LIKE dan FOLLOW Vocket di Facebook serta Instagram


Tonton Pengalaman Membeli Barangan Di Kedai Tanpa Pekerja, BingoBox

Terletak di Kuala Lumpur, BingoBox merupakan sebuah konsep terbaru dari China yang baru sahaja diperkenalkan di Malaysia. Menariknya kedai runcit ini tidak mempunyai sebarang pekerja dan diuruskan kesemuanya melalui sistem yang dibina.

Para pengguna perlu memuat turun aplikasi kedai ini terlebih dahulu sebelum masuk serta membuat bayaran. Tonton video ini untuk melihat bagaimana BinboBox beroperasi dan apa akan terjadi sekiranya anda tidak membayar barangan yang diambil.


Pengalaman Menarik Pelajar Malaysia Jayakan Misi Bantuan Untuk Penduduk Miskin Bosnia

Advantura pada bulan Ramadhan yang penuh bermakna dan dilengkapi dengan misi-misi bantuan kepada penduduk-penduduk Bosnia Herzegovina yang memerlukannya.

Misi ‘Salam Untuk Bosnia’ yang berlangsung selama 6 hari ini telah dijalankan oleh pelajar Malaysia yang sedang menuntut di England yang terdiri daripada Nurnada Mokhtar, Farah Mustafa, Masturah Afifi Abd Rashid, Sabrina Mazlan dan Halimaton Sa’adiah.

1. 5 pelajar Malaysia yang telah melanjutkan pelajaran di England telah memilih Bosnia Herzegovina sebagai destinasi Ramadhan mereka.

2. Mereka tiba di Sarajevo pada waktu malam dan dapat melihat kemeriahan Bascarcija pada malam Ramadhan.

3. Terawih di Gazi Husrev mosque, masjid utama di Sarajevo.

7. Lawatan ke War Tunnel yang dikorek secara senyap-senyap ketika perang Bosnia untuk menghubungkan dua kawasan muslim.

9. Semasa Perang Bosnia – pihak muslim dikelilingi pihak musuh. ‘Siege of Sarajevo’ telah berlaku selama hampir 4 tahun.

10. Di Bosnia, masih terdapat periuk api yang masih aktif… tetapi jangan risau, kerana dimana kawasan bahaya – terdapat tanda awas seperti ini.

11. Permandangan bandar Sarajevo dari White Fortress yang merupakan benteng Uthmaniyyah sesuatu ketika dahulu.

12. Lawatan ke Bijela Tabija (White Fortress) di Sarajevo.

13. Inilah Sarajevo, Bosnia Herzegovina — in Bosnia and Herzegovina.

14. Tentera yang masih bertugas setelah tamatnya perang 21 tahun yang lepas -— in Bosnia and Herzegovina.

15. Latin Bridge di Sarajevo, Jambatan di mana Franz Ferdinand of Austro-Hungary dan isterinya ditembak berdekatan dengan jambatan ini dan telah mencetuskan peperangan dunia pertama.

16. Di Bosnia Herzegovina, tram merupakan kenderaan yang penting dan termaju pada awal abad ke-19. Tetapi disebabkan Bosnia Herzegovina telah melalui beberapa perang – kemajuannya tergendala.

17. Town City Hall – antara bangunan yang simbolik di Sarajevo. Dibakar habis semasa Perang Bosnia dan kini telah diperbaiki semula.

18. Sebijl – simbolik yang terkenal di Sarajevo.

21. Madrasah Tahfiz Gazi Husrev, Sarajevo.

22. Lawatan ke Masjid Malaysia, Sarajevo.

23. Malezijska Dzamija = Malaysia Masjid. Telah dirasmikan oleh Tun Abdullah Badawi.

24. Berbuka puasa bersama jemaah masjid Malaysia di Sarajevo.

25. Masjid Malaysia adalah tanda persahabatan di antara Malaysia dan Bosnia. Ini ukiran dari Malaysia.

26. Terawih di Masjid Malaysia, Sarajevo.

28. Terima Kasih Imam Elvedin Klisura, Imam kepada masjid Malaysia yang telah menguruskan majlis berbuka puasa bersama jemaah masjid.

29. Misi Bantuan untuk penduduk Podlugovi.

30. Kami telah membeli makanan di pasar dengan bantuan penduduk lokal – Mihreta.

31. Keluarga yang mempunyai 12 anak-beranak

32. Nenek yang hidup bersendirian dan tak mampu untuk bekerja.

34. Misi-misi bantuan kepada penduduk-penduk di Podlugovi, Bosnia Herzegovina.

35. Atuk ini sudah 90% buta dan tak mampu untuk bekerja lagi.

36. Misi bantuan kepada penduduk-penduk di Ilijas, Bosnia Herzegovina.

37. Kampung Podlugovi, Ilijas, Bosnia Herzegovina.

38. Misi bantuan kepada penduduk-penduk di Podlugovi, Bosnia Herzegovina.

39.  Terima Kasih Mihreta kerana membantu kami.

40. Never Forget Srebrenica — in Bosnia and Herzegovina.

41.  Lawatan ke Masjid Malaysia yang ke2 di Travnik.

42. Dirasmikan oleh Tun Dr Mahathir Mohamad.

43. Kami anak Malaysia bangga dengan masjid Malaysia di Bosnia Herzegovina.

44. Budak ini yang setiap hari duduk berdekatan dengan Masjid Malaysia sangat gembira dan terus memeluk apabila dapat bertemu dengan warga Malaysia sendiri.

45. Permandangan dari Stari Grad, Travnik.

46. Blue Water of Travnik yang terkenal.

48. Cantikkan permandangan? Sejarah Uthmaniyyah di mana Sultah Al-Fatih telah berhenti berehat bersama tenteranya dan meminum air di sini sebelum meneruskan perjalanan untuk menawan Bosnia Herzegovnia.

49. Lawatan di Jambatan Uthmaniyyah di Konjit.

50. Menara masjid yang hancur diakibatkan Perang Bosnia.

53. Berhenti di Jablanicko Jezero sebelum ke Mostar.

54. Lawatan ke Jambatan yang dimeletupkan semasa ‘Battle of Neretva’ ketika Perang Dunia Ke-2.

55. Lawatan ke Blagaj yang merupakan rumah Sufi.

57. Jambatan Mostar yang telah menjadi simbolik , Mostar, Bosnia Herzegovina.

58. Peperangan Mostar yang berlaku ketika 1993.

59. Jambatan ini diletupkan sampai hancur ketika Perang Bosnia. Dan kini dibina semula. Antara Jambatan Uthmaniyyah yang tercantik.

60. Permandangan dari Jambatan Uthmaniyyah Mostar.

61. Lawatan ke Kampung Uthmaniyyah Pocitelj.

62. Permandangan di Pocitelj, Herzegovina.

64. Watermills ini digunakan sebagai tempat membuat gandum. Air yang deras merupakan sumber ala-ala ‘elektrik’ pada sebelum wujudnya elektrik.

65. Bermalam bersama keluarga pasangan Bosnia-Malaysia di Kozarac.

66. Anak Bosnia Malaysia bermain bola di kampung Kozarac.

68. Kampung Kozarac, Bosnia Herzegovina.

70. Kampung Kozarac, Bosnia Herzegovina.

71. Kami anak Malaysia — in Bosnia and Herzegovina.

72. Kampung Kozarac, Bosnia Herzegovina.

73. Permandangan di waktu malam di Kampung Kozarac.

74. Misi Bantuan bagi mereka yang memerlukan di Sanski Most.

76. Misi Bantuan bagi mereka yang memerlukan di Sanski Most.

78. Misi Bantuan bagi mereka yang memerlukan di Sanski Most.

79. Cacat anggota tangan disebabkan perang Bosnia.

80. Misi Bantuan bagi mereka yang memerlukan di Sanski Most.

81. Rumahnya telah terbakar tahun lepas.

82. Misi Bantuan bagi mereka yang memerlukan di Sanski Most.

83. Terima Kasih Edin yang telah membantu kami di Sanski Most.

84. Bersama Keluarga Bosnia-Malaysia. Kak Zehra merupakan orang Sarawak yang telah berkahwin dengan pelarian Bosnia.

86. Lawatan ke Masjid Uthmaniyyah yang baru sahaja dibina semula setelah dimusnah akibat perang Bosnia, 23 tahun yang lalu.

87. Akhir sekali, kami telah berbuka puasa di tepi jalan sebelum ke airport — in Bosnia and Herzegovina.

88. Terima Kasih Ina, Mastura, Aton, Farah dan Nada kerana memilih Jejak Balkan.

Jika anda juga berminat untuk lakukan kerja amal begini, boleh hubungi Menk Mahawangsa di Facebook page Jejak Balkan.

Baca lagi: Mengembara Solo Ke Bosnia Dan Handphone Dicuri, Gadis Ini Berkongsi 8 Tips Penting


Pengalaman Menarik Saya Berkunjung Ke Aberdeen Bandar Kelahiran Kurt Cobain Di USA

Khas buat peminat Kurt Cobain. Sebelum kerjaya di Seattle, sebelum Nirvana ditubuhkan di sinilah segalanya bermula.

Tempat dia dilahirkan dan membesar hingga hujung zaman remaja, tempat di mana keluarganya bercerai berai yang menjadi punca kebencian dia pada manusia di sekeliling dia yang secara langsung menjadi sumber inspirasi penulisan lagu-lagunya, tempat di mana Nirvana tercipta. Tempat di mana Kurt Cobain dilahirkan dan dibesarkan oleh ibunya.

Pekan Aberdeen yang kecil ini tidak mengagungkan dia kerana bagi mereka seorang artis penagih dadah yang membunuh dirinya sendiri tak layak dibanggakan.

Namun ada juga peminat dia yang sedikit di pekan ini yang menghargainya dengan mendirikan tugu peringatan di sebuah taman di tepi sungai yang juga tempat lepak dia, tempat dia mencari ilham menulis lagu.

“Underneath the bridge
 The tarp has sprung a leak
 And the animals I’ve trapped
 Have all become my pets
 And I’m living off of grass
 And the drippings from the ceiling
 But it’s okay to eat fish
 ‘Cause they don’t have any feelings…”

Come As You Are. Aberdeen is where Kurt Donald Cobain was born and raised. — at Aberdeen, Washington. Kurt Cobain’s Birthplace.

Rumah nombor 1210 di East 1st Street, rumah Kurt Cobain dan ibunya sejak dia kecil hingga remaja. Hampir setiap hari dia berjalan kaki melalui jalan ini ke bawah jambatan di Sungai Wishkah yang tak jauh dari rumah ini.

Rumah ini masih untuk dijual dengan harga $300,000. Tekan link ini untuk lihat rupa di dalam rumah ini dan juga bilik tidur Kurt yang dindingnya berlubang. — at Aberdeen, Washington. Kurt Cobain’s Birthplace.

Taman kecil yang menjadi taman peringatan Kurt. Di bawah jambatan di sana itulah tempat dia lepak mencari ilham menulis lagu. — at Aberdeen, Washington. Kurt Cobain’s Birthplace.

Dari peminat Kurt Cobain. — at Aberdeen, Washington. Kurt Cobain’s Birthplace.

Tebing Sungai Wishkah, tempat lepak Kurt, dan juga tempat di mana sebahagian abu mayatnya ditebarkan. — at Aberdeen, Washington. Kurt Cobain’s Birthplace.

Di bawah jambatan inilah dia duduk hampir setiap hari ketika zaman kanak-kanak dan remajanya. Sebenarnya seriau juga waktu saya di sini. Mungkin sebab hari mendung dan sejuk waktu itu. — at Aberdeen, Washington. Kurt Cobain’s Birthplace.

Terdapat banyak grafiti peminat Kurt di bawah jambatan ini. Sungai ini bukanlah sungai yang bersih, baunya juga kurang enak. — at Aberdeen, Washington. Kurt Cobain’s Birthplace.

From the Muddy Banks of The Wishkah, album terakhir Nirvana yang dikeluarkan selepas beliau pergi. Sudut ini jugalah mungkin sudut pandangan yang sama dengan Kurt ketika dia lepak di sini dulu.

In memoriam. — at Aberdeen, Washington. Kurt Cobain’s Birthplace.

“I’d rather be hated for who I am than be loved for who I am not.”
“Wanting to be someone else is a waste of the person you are.”

“My name is Kurt and I sing and play guitar and I’m a walking, talking bacterial infection.” — with Kurt Cobain at Aberdeen, Washington. Kurt Cobain’s Birthplace.

Nota: Saya bukan peminat tegar mana-mana artis. Saya juga tidak mengidolakan mana-mana artis. Saya lawat Aberdeen ini khas untuk peminat Kurt Cobain dan Nirvana kerana Aberdeen ini juga dalam laluan perjalanan saya dari utara ke selatan.


Pengalaman Meneroka Tanah Sumatera Barat, Mempelajari Budaya Minangkabau

Cuaca dingin di jam 2 pagi. Suasana Lapangan Terbang Kuala Lumpur 2 (KLIA2) di waktu-waktu begini hening. Di layar skrin, kelihatan jadual yang memaparkan penerbangan ke Padang, Indonesia pada jam 7.40 pagi. Sebahagian pengembara memilih untuk tidur sebelum terbang menuju ke destinasi. Disebabkan tidak mahu menyusahkan orang untuk menghantar ke lapangan terbang pada waktu pagi buta, saya pilih untuk datang awal dan tidur di satu sudut KLIA2 yang senyap.

Ekspedisi kali ini adalah sebahagian jemputan AirAsia untuk merasa pengalaman hidup ditengah-tengah budaya Minangkabau yang tumbuh membesar dalam bandar metropolitan ketiga paling ramai penduduk di Sumatera. Padang yang terletak di pantai barat pulau Sumatera berhadapan dengan Lautan India adalah kawasan berbukit yang ditutup oleh hutan tebal yang berfungsi sebagai pelindung. Ia diduduki oleh 1.4 juta masyarakat yang mesra dengan senyuman dan pelukan.

Di jam 5 pagi, saya bangun dari tidur lalu menuju ke tandas. Selesai cuci muka dan gosok gigi, saya bertemu Adam, Megat dan Justin di Starbucks. Seperti saya, mereka juga dijemput oleh AirAsia untuk mewakili agensi masing-masing. Kami bereempat turut ditemani Ryan – wakil AirAsia – yang selepas ini dikenali sebagai Rian oleh teman-teman Indonesia, kata mereka ia nama bagi kearifan lokal.

Pesawat AirAsia AK0403 terbang meninggalkan KLIA2 tepat jam 7.40 pagi. Dari pandangan mata, tanah semenanjung emas perlahan-lahan menjadi kecil lalu hilang dalam gumpalan awan yang membentuk seperti gula-gula kapas. Sejam selepas itu, tanah Sumatera Barat kelihatan dari tingkap kapal terbang. Dataran hijau, wilayah metropolitan dan cuaca dingin dalam bahang Gunung Marapi menyambut kami turun di Lapangan Terbang Minangkabau.

Di bandara, Bapak Wide Fernando menjemput kami. Dia menyantuni dengan ucapan selamat datang dan lebaran senyuman, lalu memperkenalkan namanya serta tugas beliau sebagai pemandu pelancong sepanjang kami di Indonesia. Suara Pak Wide beralun dan bercampur dalam kesibukan kota padang. Di kiri kanan jalan berselerak sawah padi dan rumah-rumah masyarakat setempat. Rumahnya ada ditepi jalan dan ada juga yang ditengah sawah yang berbentuk seperti sebuah pulau. Seni bina rumahnya hampir sama, tidak kira dibuat menggunakan kayu atau batu, bumbungnya pasti akan dilengkapi dengan tanduk kerbau yang menjadi asas budaya masyarakat Minangkabau. Disebabkan masih awal pagi, jalan raya sedikit sibuk dengan kereta dan motor yang berlumba-lumba untuk sampai ke tujuan. Kami melintasi anak-anak yang berpakaian seragam sedang berjalan mahu ke sekolah, emak-emak yang sedang meregangkan badan sebelum memulakan senaman dan pak cik tua yang duduk melangut melihat-lihat orang.

Kenderaan kami menyelusuri Jalan Adinegoro, lalu membelok di Jalan Prof. Dr. Hamka, lalu belok lagi ke Jalan Sutan Syahrir. Dihujungnya nanti, kami akan memasuki Jalan Lintas Barat Sumatera, lalu terus menuju ke Pulau Mandeh. Pemandang bertukar bentuk daripada sawah meluas, menjadi kawasan bukit yang berdinding batuan keras.

Jadual kami di kawasan mandeh tidak begitu padat. Hanya belayar di atas kapal selama dua jam sambil menikmati pemandangan pulau-pulau kecil yang terbentuk di tengah teluk. Mandeh ini masih dianggap perawan bagi masyarakat tempatan kerana ia jarang diteroka oleh pengembara luar. Sepanjang belayar, kami bertemu sapa dengan beberapa pulau antaranya Tarajun, Sironjong Besar dan Sironjong Kecil, Pulau Merak, dan Pulau Cubadak. Pemandangan kami kebanyakannya berdindingkan bukit hijau dan pokok bakau yang menjadi pelindung sebahagian pulau-pulau. Kumpulan kami berhenti makan di Pulau Sėtan, mereka hidang Nasi Ramas, Ikan Karang, Sambal Lado dan Bumbu Kelapa. Minuman kami pula air kelapa segar yang baru dipetik dari pohon disekitar pulau ini. Kami isi perut sambil melihat kumpulan emak-emak merakam kenangan di gigi pantai dengan bermacam gaya.

Petang menjengah laut dengan cahaya tajam dan matahari sudah mula bergeser ke barat. Perlahan-lahan mahu beransur, berganti tempat dengan bulan. Selesai keliling pulau, dari kapal kami bertukar kenderaan. Pacuan kami melaju pulang ke Kota Padang, menuju ke tempat penginapan.

Pak Wedi pagi-pagi lagi sudah menunggu di lobi Whiz Prime Hotel. Dia mengenakan baju berkolar warna gelap dan celana denim sambil ditangannya ada rokok yang masih belum dibakar. Dia menyapa saya dengan ucapan selamat pagi. Hari ini kami akan berkunjung ke Desa Kubu Gadang, kata Pak Wedi sambil menyalakan rokok. Hembusan pertama ditarik dalam-dalam, lalu asapnya ditiup naik meninggi ke udara, bergabung dengan jalanan yang sudah mula sibuk. Tepat jam 8 pagi, kami bergerak menuju destinasi.

Perjalanan ke Desa Kubu Gadang memakan masa hampir satu jam tiga puluh minit. Saya menghabiskan masa dengan tidur. Sampai sahaja di lokasi, kami di sambut oleh Kepala Desa Kubu Gadang. Saya rasa bersalah kerana tidak mencatat nama beliau. Mungkin disebabkan masih mamai dan mengantuk, saya jadi pelupa. Kepala Desa membawa kami ke satu dataran kosong yang dikelilingi oleh hamparan sawah padi, rumah kampung dan lembah Gunung Marapi. Rasa tenang dan nyaman menyelimuti suasana. Sarapan pagi kami dihidangkan dengan Pical, sebuah makanan yang berasaskan sayuran yang disiram dengan kuah kacang dan dihidangkan bersama-sama dengan Mee Kuning. Sambil makan, Kepala Desa menceritakan perihal Desa Kubu Gadang yang kini sudah dijadikan destinasi pelancongan sejak tahun 2015 lagi. Bahasa Indo beliau pekat, jadi ada beberapa perkataan yang saya kurang cermat untuk faham. Tetapi menurut kefahaman saya, Desa Kubu Gadang menawarkan pelbagai pengalaman menarik buat mereka yang mahu hidup dalam budaya Padang yang penuh alami. Disini ekonomi penduduk tempatan kebanyakannya terarah kepada pertanian dengan hampir keseluruhan rumah di sini mengusahakan sawah padi. Kata Kepala Desa, ada pelancong yang tinggal lama di sini dan ada juga yang balik dengan membawa pulang ilmu bercucuk tanam. Hampir setengah hari kami habiskan masa di sini, kami dihidangkan dengan makanan yang enak dan cerita-cerita kecil warga Kubu Gadang, kami juga diberi kesempatan melihat pertunjukan Silek Lanyah, sebuah aksi seni bela diri yang tumbuh dalam para jiwa anak-anak Minangkabau.

Selesai makan, kami bawa diri daripada Desa Kubu Gadang ke Istana Basa Pagaruyuang. Perjalanan ke Istana tidak mengambil masa yang lama, jadi Pak Wide bawa kami makan tengahari dahulu di Rumah Makan Sawah Laman. Kami dihidangkan dengan Nasi Putih, Rendang, Daging Cancang, Ikan Bakar, Dendeng Bakar, Dendeng Lambok dan beberapa sayur-sayuran seperti Daun Singkong, Pupuk, Cabai Hijau dan Terung Bakar bersama Ikan Sepat Jengkol. Kami makan dengan lahap.

Di Istana Basa Pagaruyuang kami bertemu dengan Bapak Yoseptian Suheri. Beliau orang asli Minangkabau, lahir dan membesar di Padang dan kini bekerja sebagai pemandu pelancong untuk Istana Basa Pagaruyuang. Pak Yosep petah berbahasa melayu kerana beliau sering membawa pelancong Malaysia ke Padang, jadi sepanjang di sana kami banyak berkomunikasi menggunakan bahasa melayu. Kata Pak Yosep, istana ini merupakan kediaman dan pusat pemerintahan raja-raja Minangkabau dari Kerajaan Pagaruyung yang diasaskan pada tahun 1347. Perjalanan kerajaan ini agak jauh dan melalui dua fasa keagamaan iaitu agama Buddha dan Islam. Difahamkan juga, tapak asal istana ini sebenarnya di atas bukit, namun disebabkan kesan perang saudara dan penjajahan Belanda, replika istana di bina di kaki bukit dan yang kami lewati kini bukan banggunan asli, namun rupa dan bentuknya seakan-akan yang asli.

Walaupun istana ini adalah pusat pemerintahan. Tetapi kebanyakan ruang di istana ini dikhaskan untuk wanita. Di lantai satu terdapat singgahsana dan kamar untuk raja dan wanita yang sudah berkahwin. Lantai dua juga kamar bagi anak perempuan yang belum berkahwin. Manakala lantai tiga pula adalah ruang tempat penyimpanan harta dan bilik perbincangan untuk raja membuat keputusan. Istana ini sebenarnya adalah simbolik kepada kekuasaan perempuan kerana budaya Minangkabau itu sendiri mengutamakan wanita. Hujahnya adalah kerana reka bentuk dan fungsinya dibina untuk menyempurnakan seorang perempuan. Walaupun terdapat raja, tetapi kekuasaannya terhad kepada hal-hal politik. Manakala di istana ini, setiap sudut ruang adalah kepunyaan perempuan. Bilik, ruang legar mahupun singgahsana yang terkenal dengan tempat duduk raja adalah milik ibu kepada si raja. Manakala anak lelaki pula diminta untuk keluar merantau dan bila pulang nanti, bilik tidurnya adalah di surau yang terletak di bahagian belakang istana. Tapi Pak Yosep kurang setuju, kata dia perkataan ‘kuasa’ itu terlalu besar dan dia memilih untuk menggunakan kata ‘hormat’, di mana budaya Minangkabau itu mengangkat wanita setara dengan lelaki. Bukan untuk diagung, tetapi untuk dihormati. Tetapi ada satu hal yang kami setuju iaitu masyarakat Minangkau sebenarnya adalah pelopor kepada gagasan feminism sebelum kata ‘feminism’ itu sendiri wujud.

Selesai foto tanda kenang-kenangan, kami bergerak ke tempat penginapan di Sikabu Glamping. Perjalanan ke sana hampir 2 jam. Saya banyak habiskan masa dengan tidur dan berehat.

Sampai sahaja di Sikabu, kami perlu tukar kenderaan untuk ke tempat penginapan kerana kawasannya jauh ke dalam hutan dan berada di atas bukit. Pertama kali sampai di sini, saya sudah merasa takjub. Di puncak bukit, berhadapan sawah luas terbentang dan ditambah pula pemandangan Kota Padang, ia memberi satu suasana tenang di tengah-tengah keasingan. Tempat ini diusahakan oleh Pak Irfan iaitu seorang doktor. Beliau tidak membeli tanah atau kawasan ini, tetapi mengajak pemilik tanah untuk sama-sama mengusahakan perniagaan ini. Hasil pula dibagi 60:40. Petang itu matahari terbenam perlahan dalam kesejukan Sikabu Glamping. Selesai makan malam berlaukkan nasi dan ayam bakar, kami duduk bersembang di hadapan unggun api sambil ditemani kopi panas.

Sikabu Glamping menyambut pagi dengan perlahan dan sunyi. Matahari yang naik dari belakang puncak bukit pada jam 6:30 pagi menuaikan cahaya yang lembut. Menampakkan warna hijau sawah padi. Di hadapan bilik, awan karpet bertebaran menutup kota padang. Saya bangun, cucuh rokok dan duduk termenung melihat pemandangan.

Selesai makan pagi, kami bersiap keluar. Hari ini acaranya santai sedikit. Selesai makan pagi, kami duduk bersama masyarakat setempat tengok acara Pacu Itiak atau dalam bahasa mudahnya lumba itik. Kata orang kampung, acara yang dimainkan sejak 1926 ini hanya dimainkan di dua tempat. Pertamanya adalah di sini – Sikabu-Kabu Lima Puluh Kota – dan kedua adalah Kota Payukumbah. Budaya lumba itik yang ditafsirkan sebagai nilai kejujuran dan patriotisme bagi jati diri bangsa Indonesia ini telah berada bersama kumpulan 75 Warisan Budaya Tak Benda Indonesia. Pacu Itiak ini sudah dianggap satu sukan oleh pemerintah, jadi PORTI (Persatuan Olah Raga Terbang Itiak) diwujudkan untuk mengurus acara ini.

Selepas tengok Pacu Itiak, kami menuju ke Lubuk Alung Padang Pariaman, di sana kami akan berakit sambil cabar diri lawan arus Sungai Batang Anai. Sungai ini dikatakan mengalir dari Lembah Anai hingga ke Kota Padang. Dinding semula jadi berwarna hijau dalam cuaca sungai yang dingin menangkap-nangkap rasa sejuk. Ada bahagian yang merbahaya, kami rakit penuh tenaga. Di bahagian tenang, kami layan pemandangan Batang Anai yang berhulu di Singgalang dan bermuara di Hindia. Sungai ini jadi saksi kami gelak, senyum, takjub dan rendah diri.

Saya bangun awal dan tunggu di lobi. Malam tadi selepas pulang berakit Pak Wedi minta kami turun ke lobi awal. Selain itu dia ingatkan untuk kami kemas bagasi, penerbangan pulang kami jam 5 petang, jadi Pak Wedi mahu habiskan sisa masa kami di Sumatera Barat. Mulanya kami dibawa membeli ole-ole. Saya beli kain batik dengan motif slobong. Kainnya warna hijau dan ditengah-tengahnya terdapat rumah adat Minangkabau yang dilukis kecil tetapi memenuhi kain. Corak ini dekat dan terkenal dalam kalangan masyarakat tempatan. Selesai membeli, kami ke WDC Coffee Process, tempat proses biji kopi dengan cara kearifan lokal. Mereka terangkan kepada kami dari proses menanam hinggalah menjadi biji kopi. Prosesnya rumit, tetapi berbaloi. Sebab itu Indonesia kini antara 3 negara pengeluar kopi utama di dunia, ada Vietnam dan Brazil di hadapan mereka. Saya minta kopi latte dengan biji Robusta. Sedap. Saya tidak mahu jadi ‘terpaling’ kopi, tetapi jika ada sesiapa yang ke sini nanti, sila cuba kopi dari toko ini. Anda mungkin tak menyesal dan akan beli 500g biji kopi untuk di bawa pulang ke Malaysia.

Selepas hampir 2 jam di WDC Coffee Process, kami bergerak ke Bandara Internasional Minangkabau. Jalan mendung, hari seperti mahu hujan. Ada harapan kecil, minta-minta penerbangan ke Malaysia ditangguhkan beberapa jam. Harapan itu mungkin lahir dari perasaan malas untuk kembali kepada realiti kerana perkara paling ‘potong’ bila mengembara adalah perjalanan pulang. Badan seolah terasa sudah terbiasa untuk hidup di jalanan, entah-entah ini adalah sebahagian diri sendiri. Boleh jadi ini juga adalah tanda bahawa saya lebih asyik dijalanan, berbanding pulang. Atau saya sudah disihir dengan cantik dan peramahnya Indonesia. Sehingga membuak dalam diri bahawa perjalanan pulang kali ini menyeksakan.

Lamunan saya kembali, lalu membentuk realiti lapangan terbang yang penuh dengan manusia yang tersenyum dan ada juga yang menangis sambil mengucapkan selamat jalan. Pak Wedi parkir kereta nya tepat di hadapan pintu masuk lapangan terbang. Kami mengucapkan selamat jalan buat Pak Wedi lalu berpelukan sambil mendoakan kesejahteraan masing-masing. Jumpa lagi pak, kata dia sebelum memandu laju meninggalkan ruang lapangan terbang.

Suara pengumuman dari pembesar suara menenggelamkan bunyi riuh manusia di ruang legar bandara. Kedengaran panggilan terakhir pesawat AirAsia AK0403 mahu berlepas pulang ke Kuala Lumpur. Saya beratur bersama-sama penumpang lain, kemudian seorang demi seorang dijemput masuk ke dalam perut kapal terbang. Lima minit selepas itu, kami berlepas meninggalkan Kota Padang. Pemandangan Sumatera Barat menjadi semakin kecil dari tingkap pesawat sebelum hilang ditutup awal tebal. Sejam selepas itu, langit bertukar gelap dengan cuaca hujan jatuh di tanah Semenanjung Malaysia. Lampu jalan bertebaran, kelihatan rumah-rumah dalam bentuk yang kecil. Di Lapangan Terbang Antarabangsa Kuala Lumpur, saya menggalas kembali realiti, mengendong ia untuk dibawa pulang ke ruang kecil bersama-sama diri saya sendiri.


Pengalaman Mengembara Ke Galaksi Bima Sakti Di Kaki Langit Kuala Kubu Bharu

Beberapa orang daripada kita memilih untuk mengembara jauh untuk merasai pengalaman melihat Galaksi Bima Sakti (Milky Way). Namun, siapa sangka langit di belakang rumah kita juga mampu untuk memberikan sesuatu yang ajaib.

Semalam kami menghabiskan masa selama hampir 8 jam di sekitar Kuala Kubu Bharu, kawasan yang terkenal dengan gunung ganang, sungai yang jernih, udara yang nyaman dan jalan untuk menuju ke Fraser Hill. Namun tidak semua tahu bahawa langit Kuala Kubu Bharu, mampu memberi anda satu pengalaman yang luar biasa.

Turut bersama kami, iaitu Putra Othman, lelaki berusia 28 tahun, mempunyai minat yang mendalam tentang ilmu astrofotografi. Dia telah membawa kami ke satu kawasan gelap di tepi jalan untuk mengambari langit Kuala Kubu Bharu dan rasai sendiri pengalam luar biasa berbumbungkan bintang-bintang.

Dia yang mempunyai minat dalam bidang fotografi telah mula meneroka ruang angkasa sejak 2013 dan semuanya berlaku dengan secara spontan, “Aku mula minat ambil gambar bintang waktu di Pulau Perhentian pada 2013, semua mula dengan random, aku keluar kamera, setting apa yang patut dan hasilnya buat aku mula teroka ruang angkasa sehingga sekarang,” katanya.

Jadi, jom kita layan beberapa gambar yang diambil oleh Putra ketika dia membawa kami mengembara ke Galaksi Bima Sakti di kaki langit Kuala Kubu Bharu dan juga beberapa keping gambar yang diambil oleh Putra sebelum ini.

Buat anda yang mahu melihat hasil kerja Putra atau mahu belajar dengan dia cara-cara mengambil gambar astrofotografi, sila ke laman Instagram peribadinya, @putraothman.

Kuala Kubu Bahru terkenal dengan tempat hiking yang cantik dan terbaik. Untuk anda yang masih tertanya-tanya mahu hiking ke mana, sila klik pautan di bawah untuk melihat 10 lokasi treking dan hiking yang ‘best’ di Malaysia.

10 Lokasi Treking Dan Hiking ‘Best’ Dalam Malaysia Untuk Kaki Gunung


Ini Yang Dapat Aku Katakan Selepas Setahun Menggunakan Apple Music

Bagi anda yang baru sahaja memiliki iPhone, tentulah perkara pertama yang anda lakukan adalah memuat turun aplikasi. Tapi bagaimana pula dengan muzik? Kebanyakan kita menggunakan aplikasi penstriman muzik seperti JOOX, Spotify dan lain-lain lagi sama ada secara percuma mahupun berbayar.

Walaubagaimanapun, mungkin anda belum pernah mencuba aplikasi Apple Music yang tersedia dalam setiap peranti iOS. Berikut merupakan pengalaman saya menggunakan Apple Music sepanjang langganan saya selama setahun.

Apple Music adalah sebuah aplikasi penstriman muzik dari Apple yang setanding dengan Spotify, TIDAL dan kebanyakan pesaingnya yang lain. Memandangkan ianya tersedia dalam setiap peranti iOS termasuk iPhone, iPad dan Apple TV, pengguna hanya perlu log masuk Apple ID sedia ada untuk memulakan tempoh percubaan percuma selama 3 bulan. Pakej langganan bulanan selepas tamat tempoh percubaan adalah RM14.90 bagi individu dan RM22.90 untuk 6 orang ahli keluarga.

Pengguna yang pertama kali mengaktifkan Apple Music perlu memilih tiga artis dan genre muzik yang disukai supaya Apple dapat mencadangkan beberapa lagu dan album yang berkaitan.

Pada permulaannya ia agak janggal dengan pilihan artis dan lagu yang saya tidak pernah dengar. Tetapi pilihan yang dibina semakin baik setiap minggu. Ramai yang mengatakan fungsi ini adalah kekuatan Apple Music selepas mengambilalih syarikat dan pembina aplikasi Beats Music yang suatu ketika dahulu terkenal dengan algoritma muzik yang terbaik.

Apple Music mempunyai katalog muzik terluas berbanding pesaing terdekatnya Spotify, dengan 40 juta lagu. Kebanyakan artis terkemuka memilih Apple Music kerana pengaruhnya dalam industri muzik antarabangsa dengan aplikasi iTunes. Contohnya Taylor Swift melepaskan semua katalog muziknya pada Apple Music berbanding Spotify.

Walaubagaimanapun, kebanyakan artis lokal Malaysia mempromosikan single terbaru melalui Spotify kerana fungsinya yang lebih sosial. Jika anda gemarkan kombinasi katalog lagu yang luas dan terbaru, pilihlah Apple Music. Jika tidak, Spotify mungkin pilihan yang terbaik buat anda dengan pilihan lagu tempatan yang lebih banyak.

Salah satu fungsi tambahan yang tidak wujud pada mana-mana aplikasi penstriman muzik yang lain adalah Beats 1. Stesen radio yang bersiaran secara langsung ke 100 negara 24 jam sehari.

Apa yang menarik mengenai radio Beats 1 adalah program yang terkandung di dalamnya dihoskan oleh artis dan DJ yang terkemuka seperti Elton John, Drake, Major Lazer dan ramai lagi.

Setakat ni belum ada lagi pilihan lagu Melayu walaupun Beats 1 pernah memasangkan lagu Yuna suatu ketika dulu. Walaubagaimanapun, Radio juga tidak terhad pada siaran langsung. Ia juga mempunyai fungsi dimana pengguna boleh membina playlist lagu berdasarkan lagu yang tertentu secara automatik.

Kesemua muzik yang anda simpan sama ada melalui katalog Apple Music, Beats 1 mahupun iTunes dihimpunkan di sini. Ia terbahagi kepada kategori tertentu seperti Playlists, Albums dan Videos.

Aturan antaramukanya juga sangat mudah walaupun memakan banyak ruang pada skrin disebabkan penggunaan font dan butang yang besar. Saya sarankan penggunaan swipe dengan satu jari untuk navigasi yang lebih cekap kerana konsepnya yang tidak lagi memadatkan kesemua pautan dalam satu halaman.

Jika anda pengguna iOS dan inginkan sesuatu yang terbaik dan konsisten dari segi kandungan, pilihan dan fungsi, Apple Music pastinya menjadi pilihan yang paling berbaloi.

Ia juga boleh dikawal menggunakan Siri, juga boleh diakses melalui Apple TV dan PC menggunakan iTunes walaupun masih lagi tidak boleh diakses melalui web browser.

Dari segi harga, Apple menawarkan harga setanding dengan pesaingnya yang terdekat. Dengan pelan individu bermula dengan RM14.90 sebulan atau anda boleh dapatkan pelan famili yang ternyata lebih jimat dengan harga RM22.90 untuk perkongsian 6 orang pengguna.

Pengguna Android juga boleh mencuba sendiri Apple Music dengan aplikasi rasmi sedia ada di Google Play Store. Dengan tempoh percubaan penuh percuma untuk tiga bulan pertama, ia adalah satu-satunya servis penstriman muzik yang memberikan jangkamasa yang agak panjang untuk pengguna mencubanya.


Anda Mungkin Mahu Meluncur Di Gunung Berapi Seperti Pengembara Malaysia Ini

Benua Amerika Selatan sering diperkatakan sebagai satu benua yang bukan hanya besar, menghidangkan berbagai panorama keindahan alam dan pengalaman yang pelbagai, tapi juga aktiviti mendebarkan buat adrenalin junkies.

Terkini kami ingin berkongsi pengalaman menarik Menk Mahawangsa yang telah melakukan volcano boarding, iaitu aktiviti meluncur turun dari gunung berapi dengan menggunakan papan luncur.

Menk yang telah mengembara lebih 3 bulan di bahagian tengah benua Amerika Latin ini memberitahu kami, beliau tertarik untuk mencuba volcano boarding ini setelah tiba di Nicaragua.

Di mana aktiviti volcano boarding ini boleh dibuat?

Lokasi aktiviti adalah di Cerro Negro (atau Black mountain) di Leon, Nicaragua. Gunung ini adalah sebuah gunung berapi muda yang wujud pada 1850 dan boleh dikatakan aktif juga lah. Telah meletus sebanyak 23 kali dan letusan terkini adalah pada tahun 1999.

Volcano boarding ini saya buat secara spontan sebenarnya. Baru saja dengar bila travel ke sini bahawa kita boleh panjat gunung berapi yang masih aktif dan cara turunnya dengan sand boarding. Itu yang telah menarik perhatian saya.

Apatah lagi bila guide untuk trip saya pada hari ini ada cakap yang dia ada terbaca, antara 10 perkara utama yang kita perlu buat sebelum mati ialah pada tangga ke dua; volcano boarding!

Ada pakej ke untuk volcano boarding?
Untuk volcano boarding ini hanya dibenarkan pergi dengan guide kerana kita pergi ke gunung berapi yang masih hidup. Kita perlukan guide yang berpengalaman, sebab manalah tahu gunung berapi tu tiba-tiba meletus pula.

Dan jika mahu buat aktiviti volcano boarding ni memang ada pakej yang dijual antara USD21 – USD30. Bezanya yang berharga USD30 termasuk harga tiket masuk ke taman negara sebanyak USD5, baju dan satu air minuman.

Mana nak cari atau dapatkan guide tu?
Tidak susah nak cari guide atau pakej ini. Cuma kena berada di Leon, Nicaragua. Leon merupakan pusat tarikan pelancong untuk melakukan volcano boarding. Hotel dan hostel di sini juga ada tawarkan pakej ini. Selain dari itu agensi pelancongan di old town Leon juga ada tawarkan pakej. Boleh juga cari di beberapa website jika mahu info dengan lebih lanjut.

Berapa orang dalam 1 trip?
Semasa saya pergi hari itu kebetulan ada ramai peserta. Jadi guide kami perlu sewa bas untuk bawa kami semua. Rasanya dalam 30 orang dalam kumpulan kami. Ada guide dan pembantu guide yang membawa kami dari kaki gunung hingga ke puncak, kemudian turun ke bawah dengan cara meluncur.

Apabila di puncak ada beberapa kumpulan lain juga. Ada yang dah sampai awal dan ada yang baru sampai dengan guide masing-masing. Kumpulan lain ini terdiri daripada 5 ke 10 orang.

Adakah kena pandai boarding baru boleh sertai? Atau boleh saja terjah termasuk newbie?
Sebenarnya cara volcano boarding ini ialah dengan duduk atas papan luncur dan turun ke bawah gunung macam turun gelongsor. Ini pakej yang mereka tawarkan dan sangat menyeronokkan. Dan tiada masalah untuk newbie.

Cuma saya telah minta untuk ambil board yang boleh berdiri kerana ada pengalaman melakukan snowboarding. Mereka tidak galakkan berdiri sebab memang susah berbanding snowboarding disebabkan tanahnya agak kasar, keras, berpasir dan berbatu berbanding dengan salji.

Jika buat snowboarding, bila jatuh kita terjatuh atas salji yang lembut. Berbeza dengan volcano boarding, kita meluncur di atas tanah keras yang berpasir dan berbatu. Bila jatuh memang sakit.

Nasihat saya jika anda betul-betul ada pengalaman snowboarding boleh lah minta macam apa yang saya buat. Kalau terjah tanpa ada pengalaman memang jadi tak seronok dan mungkin akan cederakan diri sendiri.

Apa perasaan masa Menk berjaya buat volcano boarding tu?
Mula-mula ada rasa cuak sebab saya seorang sahaja yang telah memilih untuk meluncur dengan cara berdiri. Sepanjang mendaki volcano perasaan gementar sentiasa melintas di kepala tetapi itu lah adrenaline yang buat saya excited juga. Lagipun ini satu pengalaman baru yang tak boleh saya lepaskan.

Apa peralatan yang dibekalkan dalam pakej trip volcano boarding?
Peralatan yang dibekalkan ialah satu board sleigh (board duduk), gogle, sarung tangan, penutup mulut dan hidung, serta baju overall (baju kuning).

Memang wajib ke pakai baju kuning tu? Panas sangat atau macam mana suasana di situ?
Memang perlu pakai baju overall apabila turun volcano tetapi tidak semestinya warna kuning. Ia bergantung kepada nasib kita warna apa yang dapat. Kami dapat kuning kerana agensi itu suka warna kuning.

Baju kuning ini hanya perlu dipakai bila nak meluncur turun sebab keadaan akan jadi berhabuk dari tanah gunung berapi. Kami kena pakai goggle dan penutup mulut supaya habuk tak menggangu pandangan dan mulut. Keadaan memang panas kerana kami berada di atas gunung berapi aktif yang masih ada asapnya keluar dari kawah gunung.

Pengalaman sepanjang aktiviti volcano boarding
Volcano boarding ini bukanlah semata-mata mengelongsor turun dari gunung berapi tetapi ia lebih daripada itu. Pertama sekali nak ke lokasi di kaki gunung berapi ini, perjalanan dari Leon ambil masa lebih kurang satu jam perjalanan dengan keadaan jalan yang tidak berturap.

Dan bila tiba di kaki gunung, kami perlu daki ke puncak gunung berapi setinggi 500 meter dengan membawa bersama papan luncur. Pendakian adalah lebih kurang satu jam. Pemandangan sewaktu mendaki ke puncak gunung berapi ini juga cantik.

Cuaca pula memang panas. Dengan matahari terik, tanah yang hitam dan kami pula mendaki di permukaan gunung berapi yang mana lava masih aktif di bawahnya. Apabila kami tiba di puncak gunung pula, pemandangan semakin cantik dan kami di bawa ke bahagian di mana kami boleh lihat bahang asap keluar dari kawah gunung.

Dan akhir sekali, percubaan untuk boarding ini hanya sekali sahaja dan mengambil masa lebih kurang satu minit untuk turun. Dengan keadaan dan cuaca di sini, ia bukan perkara yang mudah. Tetapi jika ada peluang ini adalah perkara yang anda kena cuba dalam hidup.

Your next plan? Nak buat volcano boarding di gunung lain atau tidak?
Saya akan teruskan perjalanan saya meneroka Amerika Latin dan jika kebetulan ada aktiviti meluncur di gunung lain di dalam route saya, saya akan pergi.

Bagaimana orang Nicaragua berbanding negara lain. Kadar jenayah macam mana di sana?
Ya memang benar negara-negara di Amerika Tengah merupakan antara bandar yang tersenarai sebagai berbahaya tetapi biasanya ia berlaku di bandar besar, contohnya di ibu negara adalah tempat yang berbahaya.

Saya banyak dengar cerita ketika travel kali ini, ada saja pelancong yang kena rompak di dalam bas, mesin atm klon kad pelancong dan lain-lain. Malah saya sendiri telah hilang dompet semasa dalam perjalanan tapi bab ini nak kena cerita dalam artikel lain lah. Panjang sangat senarai langkah keselamatan yang hendak saya kongsikan.

Di bandar-bandar tumpuan pelancong seperti Leon pula adalah tempat selamat. Bezanya apabila saya tiba di ibu kota Managua mereka nasihatkan jangan keluar malam dan apabila saya di Leon pula, pemilik hostel gelakkan saya apabila saya tanya selamat ke tak apabila berjalan pada waktu malam.

Sama juga di negara-negara lain di Amerika Tengah, hanya di kota besar sahaja kita perlu jadi seorang yang sangat berjaga-jaga. Saya tak nafikan pada awalnya saya sentiasa berada dalam keadaan risau apabila travel sorang-sorang tetapi selepas mendapat rentak dan cara bagaimana nak menjaga keselamatan diri, semuanya okay setakat ini.

Bagi anda yang bercadang mahu ke Benua Amerika Selatan, aktiviti ini mungkin boleh dimasukkan ke dalam bucket list.

Khabarnya Menk akan menuju je ke bahagian selatan benua Amerika Latin ini tidak lama lagi. Untuk ikuti update terkini pengembaraan Menk, boleh follow beliau di Instagram Routexplorers dan Facebook Page Routexplorers. Selamat mengembara dan meneroka Benua Amerika Selatan Menk!

Baca pengalaman kembara 6 bulan Menk dari KL Ke Eropah dengan cara kenderaan awam. Semuanya kerana kenangan masa kecil beliau.


Pengalaman ‘Menyeramkan’ Dan Unik Bermalam Bersama Mumia Di Muzium Xinjiang

Terdapat banyak tempat yang menyeramkan di dunia seperti Highland Tower, Hotel Stanley, Gua Mumia Kabayan dan banyak lagi. Tempat-tempat sebegini seram dan menakutkan berikutan perkara mistik sering terjadi di sini kerana tragedi buruk telah berlaku di tempat-tempat itu.

Jika anda diberi peluang untuk bermalam di tempat-tempat sebegitu, adakah anda akan mengambil peluang tersebut? Terbaharu, Muzium The Turpan yang terletak di Xinjiang telah memberikan peluang untuk bermalam bersama mumia.

Pastinya bagi anda yang bukan seorang penakut akan teruja dengan perkhabaran ini kerana dapat merasai satu pengalaman berbeza dan unik. Pengunjung boleh bermalam bersama mumia di dewan pameran dimana penuh dengan mumia dan fosil.

Malah, terdapat dua mumia yang berusia lebih daripada 3,000 tahun diletakkan dalam kotak kaca berasingan. Pengunjung akan tidur dalam khemah dan inisiatif yang dilakukan oleh pihak muzium adalah bertujuan mahu memberikan pengalaman pendidikan kepada pengunjung.

Mana tahu jika anda bertuah, mumia boleh bergerak seperti dalam filem ‘Night at the Museum’ dan anda dapat berinteraksi dengan ‘mereka’. Jika anda berkesempatan ke Xinjiang, anda harus bermalam di muzium tersebut untuk merasai pengalaman yang luar biasa ini.

Baca artikel lain berkaitan tempat penginapan unik yang mungkin menarik minat anda:

Airbnb Tawar Peluang Bermalam Di Muzium Louvre Paris

Airbnb Luxe Tawarkan Pengalaman Sewaan Seluruh Pulau

Lihat Keunikan Homestay Kontena ‘Stayrehat’ Berdekatan Lembah Klang Ini


Adam Corrie Kenang Kembali Bagaimana Beliau Terima Hidayah Untuk Peluk Islam

Siapa sahaja tidak mengenali nama pelakon, Adam Corrie, 52 atau nama sebenarnya Adam Corrie Lee Abdullah. Sering melakonkan watak antagonis (penjahat) yang sinonim dengan perwatakkan gangster, tetapi dalam kehidupan sebenar, karakter beliau amat berbeza sekali lebih-lebih lagi selepas beliau memeluk agama Islam.

Sebelum memeluk Islam, Adam difahamkan pernah mendedahkan bahawa beliau dahulunya seorang atheis iaitu individu yang tidak mempercayai kewujudan Tuhan.

“Saya dilahirkan daripada keluarga agama Buddha dan pernah menjadi seorang atheis, tidak percaya bahawa Tuhan itu wujud,” kata Adam seperti dipetik laporan portal Mstar.

Kemudiannya, beliau mula sedar yang jiwanya kosong dan tiada pengangan dalam hidup. Tetapi itulah yang dinamakan hidayah Allah dan Alhamdulillah akhirnya beliau berjaya memeluk Islam, lapor Mstar.

Hari ini tepat pada 13 Julai 2021 merupakan genap 14 tahun Adam Corrie yang istiqamah memeluk Islam. Sempena memperingati peristiwa yang bermakna ini, beliau juga telah berkongsi kisah bagaimana beliau boleh mendapat hidayah memeluk agama Islam menerusi satu hantaran di Facebook miliknya.

“Saya masih ingat lagi, pada waktu pagi sekitar jam 3.00 ke 4.00 pagi pada 13 Julai 2007 iaitu 14 tahun yang lalu.

“Ketika itu saya belum kembali pada fitrah (belum memeluk Islam) dan saya nekad berdoa kepada Allah kerana menginginkan kehidupan yang lebih baik.

“Ya Allah, sekiranya agama Islam adalah pegangan agamaku sehingga mati, berikanlah aku petunjuk,” tulis Adam.

Tulis Adam lagi yang berkata bahawa beliau mendapat petunjuk hidayah memeluk Islam ketika berada di alam mimpi dan terus terjaga ketika azan subuh berkemundang.

“Setelah mendapat hidayah serta petunjuk, paginya saya terus pergi ke pejabat Pertubuhan Kebajikan Islam Malaysia (PERKIM) dan melafazkan dua kalimah syahadah di hadapan Ustaz Amran Abdullah pada usia saya 39 tahun.

“Alhamdulillah, Allah telah berikan taufik dan hidayah kepada hambaNya yang mencari kebenaran dalam hidupnya.

Perkongsian itu menerima respon baik daripada peminatnya. Rata-rata berkata walaupun beliau nampak ganas ketika bawa watak Dragon dalam filem KL Gangster, luarannya Adam Corrie seorang yang sesuai untuk dijadikan role model untuk insan lain yang mahu memeluk agama Islam.

“Semoga Allah terus kekalkan iman dan istiqamah memeluk Islam dalam diri saya dan kita semua. Senyum selalu, selalu bersangka baik. InsyaAllah hati tenang,” tulis Adam mengakhiri hantaran beliau di Facebook.

Seorang nenek dari Amerika Syarikat masuk Islam setelah menonton sinetron. Baca lagi menerusi klik pada pautan di bawah.

Seorang Nenek Dari Amerika Syarikat Masuk Islam Setelah Menonton ‘Sinetron’

Kenali Rudy, Budak 9 Tahun Yang Memilih Untuk Memeluk Islam Pada Usia 9 Tahun

‘Sudah Lama Mahu Masuk Islam’- Ebit Lew Sebak Ketika Ziarah Sebuah Keluarga Di Gopeng


Begini Rupanya Perasaan Bila Naik ‘First & Business Class’ Qatar Airways

Tuah ayam nampak di kaki, tuah manusia tiada siapa yang tahu. Siapa sangka, sebelum ini saya hanya simpan angan-angan untuk menaiki penerbangan kelas premium.

Walaupun masih bergelar pelajar dan tidak mempunyai sumber kewangan yang tetap, namun tiada yang mustahil dalam hidup jika kita berusaha untuk mencapainya.

Rezeki Allah dah tetapkan, simpan cita-cita serta usaha yang selayaknya untuk menggapai impian kita.

Okay untuk kali ini, saya ingin kongsikan pengalaman menaiki First & Business Class dari Kuala Lumpur-Doha-Cairo serta beberapa tips tambahan.

Sebelum penerbangan lagi, dah dapat merasa kelebihan menaiki penerbangan kelas premium. Okay untuk kelas premium akan ada kaunter khas untuk daftar masuk.

Untuk penerbangan kali ini, anggaran kasar hanya 30 kerusi kelas premium. Jadi memang tak payah nak beratur panjang untuk check in, dalam setengah jam dah siap. Berbanding kelas ekonomi, masa untuk daftar masuk sahaja dah mengambil masa hampir sekitar 2 jam.

TIPS 1: Anda boleh mendaftar masuk di kaunter Business Class walaupun menaiki kelas ekonomi dengan syarat anda memiliki kad loyalti penerbangan tersebut, sekurang-kurangnya kad anda berstatus Silver.

Okay dah siap check in, sekarang ada masa sekitar 2 jam lagi sebelum penerbangan. Jadi untuk mengisi waktu ini, anda bolehlah menunggu di dalam lounge Plaza Premium.

Walaupun tak semewah dan secantik KLIA Golden Lounge, tapi bolehlah untuk rehatkan badan sambil makan makanan yang ada di dalam lounge tersebut. Untuk yang tidak mengetahui, anda boleh makan dan minum secara percuma di dalam lounge tersebut, jadi jangan ragu ragu dan makanlah sepuas-puasnya.

TIPS 2: Bagi yang ingin memasuki lounge Plaza Premium tanpa menaiki penerbangan kelas premium, anda juga boleh memasuki lounge tersebut dengan bayaran RM150 ++ untuk 2 jam.

Jadi inilah waktu yang ditunggu-tunggu, waktu untuk terbang. Yang pasti penerbangan kali ini bukanlah seperti penerbangan biasa, tetapi penuh keselesaan dan kebahagiaan, haha.

Layanan adalah berbeza mengikut syarikat penerbangan. Apa yang menarik mengenai Qatar Airways, kita boleh memesan apa jua makanan di dalam menu pada bila-bila masa. Jadi kalau rasa nak makan, order je. Tiada waktu yang tetap untuk makan seperti kelas ekonomi.

Sewaktu ‘boarding time’ pramugari akan memberikan minuman ‘pre-departure drink’ serta mengagihkan Amenity Kit berjenama Giorgio Armani dan pijama untuk keselesaan sewaktu penerbangan.

Dengan konfigurasi kerusi 2-2-2 ruang tempat duduk amatlah luas serta selesa. Bukan itu sahaja, kerusi juga dapat dilaraskan menjadi ‘flat bed’. Pergh memang syok weh tidur. Penerbangan 8-10 jam pun tidak menjadi masalah.

Mungkin yang ini tidak berapa special bagi sesetengah orang, tetapi berbaloi untuk dinyatakan di dalam artikel ini.

Walaupun hanya ada sekitar 30 kerusi kelas premium, tetapi ada 4 tandas yang disediakan. Kalau nak pergi ke tandas tak perlu nak menunggu lama dan tandasnya sentiasa bersih.

TIPS 3: Beradab semasa berinteraksi dengan pramugari atau pramugara. Anda berkemungkinan besar akan mendapat makanan tambahan atau freebies. Tidak memakai headphones semasa berinteraksi adalah salah satu cara menunjukkan anda menghormati mereka.

Sejujurnya, saya tak pasti yang mana lagi seronok, sama ada sewaktu penerbangan atau sewaktu transit. Keduanya memberikan pengalaman yang sama-sama seronok tetapi cukup berbeza.

Untuk penerbangan kali ini sengaja saya memilih transit yang lama iaitu 9 jam padahal transit 1 jam pun ada. Dah kenapa kan pelik sangat perangai kau ni Taqim. Haaa sekarang meh nak bagitau kenapa pilih transit sampai 9 JAM.

Sebagai pemegang tiket First Class, keluar sahaja daripada kapal terbang terus menuju ke First Class Al Safwa Lounge. Sukar untuk digambarkan secara terperinci mengenai lounge ini melalui penulisan. Selepas ni anda bolehlah melihat gambar yang disediakan bersama artikel ini.

Lounge ini terletak di tingkat 3 di dalam Hamad International Airport, Doha. Ini menambahkan keunikan lounge itu sendiri kerana untuk ke pintu masuk lounge tersebut, anda perlu menaiki satu eskalator yang panjang bermula dari tingkat 1 ke tingkat 3.

Apa yang menarik mengenai lounge ini, anda diberikan satu bilik khas jika transit melebihi 6 jam. Ya saya ulang satu bilik khas, dah macam hotel dah kan? Bukan setakat dapat berehat, nak mandi dan tidur pun boleh semasa transit.

Bayangkan sebesar-besar lounge tersebut, mungkin kurang daripada 100 orang penumpang yang tengah transit dalam tu. Secara psikologi anda akan berasa macam orang penting.

Untuk makluman, Yang di-Pertuan Agong dan juga Tun Dr Mahathir serta isterinya pernah ke lounge ini. 9 jam berlalu, sekarang tiba masanya untuk ke destinasi seterusnya, iaitu, Kaherah, Mesir.

TIPS 4: Kalau anda pemegang tiket First Class, Anda boleh memasuki mana mana lounge yang lain seperti Al Mourjan Lounge (Business Class).

TIPS 5:  Tips untuk lounge, pemegang kad gold dapat masuk bisnes class golden lounge Malaysia Airlines bawa teman seorang. Pemegang platinum kad dapat masuk first class lounge Malaysia Airlines bawa 2 teman walaupun 3 orang tu semua naik kelas ekonomi.

TIPS 6:  Tips check in. Silver member dapat check in extra 10kg tanpa caj tambahan, gold dapat 15kg, platinum dapat 20kg tak kira tiket penerbangan kelas apa.

Pemegang kad platinum jika naik kelas economi total berat beg yang dibenarkan ialah 45kg + 20kg = 65kg. Pemegang kad platinum jika naik kelas bisnes total berat beg dibenarkan ialah 65kg + 20kg = 85kg.

TIPS 7: Tips waktu penerbangan, kalau flight overbook akan ada pemegang tiket economi yang diupgrade. Waktu ini dikira sebagai cabutan bertuah. Keutamaan akan diberi kepada ahli kad platinum. Jadi tak rugi daftar frequent flyer mana tau anda seorang sahaja ahli hari tu maka anda akan diupgrade walaupun anda berstatus paling bawah. It already happened to me, twice – Mohd Hisham Rosslan

Minuman serta hot/cold towel diagihkan semasa boarding. Semasa ini juga pramugari akan memperkenalkan diri dan mengambil order makanan secara peribadi. Mereka akan catat setiap order kita. Bila dah terbang nanti, terus dapat makan.

Kalau orang tanya, apa menu yang paling best dalam penerbangan ini, nah dua ni. Dia punya kacang rangup dan manis dia sesedap rasa. Ais krim pula buatkan rasa segar di malam hari.

Kena daftar dulu sebelum dapat masuk ke dalam lounge. Lounge ini dikhususkan untuk pemegang tiket kelas pertama sahaja. Ini bermakna walaupun anda menaiki penerbangan kelas bisnes, anda masih tak boleh menggunakan lounge ini.

Untuk makluman, lounge ini telah diiktiraf sebagai lounge 7 bintang. Biasa dengar sampai 5 bintang je kan. Yang ini 7 bintang. Haha.

Orang Arab Middle East kaya sungguh. Masuk dalam lounge ini mereka cuma minum teh je. Tak heran pun makanan lain.

Teman untuk perjalanan kali ini Mohd Hisham Rosslan, pemegang kad loyati Platinum. Takde dah yang lagi tinggi level dari Platinum.

Ambil peluang yang ada untuk melawat Al Mourjan Business Lounge. Lounge ini khas untuk pemegang tiket kelas busines. Walaupun anda pemegang kad loyalti bertaraf Platinum, masih tidak dibenarkan untuk memasuki lounge ini jika menaiki penerbangan kelas ekonomi.

Al Mourjan Business Lounge – Kebanyakan kerusi dipenuhi penumpang. Berbanding dengan Al Safwa Lounge, penumpang boleh dikira dengan jari.

Al Mourjan Business Lounge. Terdapat 2 atau 3 ruang khas makan dengan dekorasi yang berbeza untuk setiap ruang tersebut.

Dah itu sahaja untuk kali ini. Di kesempatan ini, ingin saya ucapkan terima kasih kepada Mohd Hisham Rosslan dan Syazana Jasman sebagai peneman sepanjang trip kali ini.

Kalau ada rezeki ingin saya berkongsi mengenai pengalaman menaiki kelas ekonomi tetapi yang syoknya dapat masuk lounge dan dijemput sebaik sahaja keluar daripada kapal terbang. Jumpa lagi di lain kali.


Pengalaman Ngeri Kami Hilang Passport Sewaktu Travel Di Mesir

Aku nak kongsikan sikit pengalaman hilang pasport kat Mesir. Korang bila travel, mesti benda ni paling nak elak kan.

Kalau hilang pasport tu, kira worst thing that ever could happen lah kan orang kata. Dan memang, itu lah yang terjadi dekat aku bersama 2 orang lagi kawan.

Nak tambah lagi teruk, hilang pasport pula dekat negara-negara miskin dan tak maju macam Mesir ni, memang struggle.

Nanti kat bawah aku detailkan macam mana proses dapat pasport emergency tu.

Ceritanya bermula macam ni lah lebih kurang. Sebelum Mesir, kami dah berjalan ke Western dan Eastern Europe.

Konsep travel kami ni bajet punya lah sebab duit tak banyak ada. Kebanyakkan tempat tidur melalui AirBnB, couchsurfing. Ada juga tidur dekat airport, tidur dalam train, bas dan makan semuanya masak sendiri.

Sebelum sampai ke Mesir kami di Turki. Perjalanan kami semuanya berjalan lancar. Ada lah masalah kecik tapi nothing big happened. 30 hari sudah kami di Eropah dan sampai lah ke destinasi akhir di Mesir.

Kami masuk ke Mesir melalui Sharm Al Sheikh, sebuah pulau yang terkenal di kalangan pelancong dari Russia.

Sampai je Sharm Al Sheikh, aku dah rasa kurang selesa. Kontra nya dengan negara Eropah memang jelas sangat. Baik dari segi suasana, mahupun servis ataupun layanan dari penduduk tempatan memang jauh bezanya.

Belum cerita lagi pasal scam semua tu. Awal lagi kami dah kena tipu tambang teksi dekat aiport Sharm tu.

Tambah lagi berlambak checkpoint dan security check dari askar dan polis lagi lah tak selesa kan.

Masa pergi Gunung Sinai, ada 7 checkpoint dari Sharm Al Sheikh. Kami kena berhenti, keluarkan passport untuk pengesahan dan kemudian baru boleh lepas.

Dari Sharm ke ibu negeri Mesir, Kaherah kami tak ingat ada berapa checkpoint tapi ada satu checkpoint tu kami kena turun dari bas, ambil beg, beratur dan diperiksa setiap seorang oleh askar bersama anjing pengesan. Stress je keadaan masa tu kena layan macam tu.

Sampai Kaherah, suasana nya lagi menyedihkan. Sampah kelihatan di merata tempat. Gelandangan orang miskin kat mana-mana je ada aku nampak.

Layanan orang tempatan pun agak teruk tapi bukan semua lah. Kadang buat aku terpikir ini ke negara Islam yang hebat satu masa lalu sampai disebut dalam Al-Quran.

Bila diperhatikan lebih dalam, apa yang Islam ajar sebenarnya itulah yang banyk diamalkan di kebanyakan negara Eropah, bukan di kebanyakan negara Islam. Aku tinggalkan dekat korang untuk buat kesimpulan lebih lanjut.

Waktu tu kami tengah main futsal bersama-sama pelajar Malaysia yang belajar di sini. Beg yang kami bawa tu ada passport, kamera, beg duit, handset, go pro.

Kami letak je sebelah court futsal tu. Entah macam mana terlepas pandang sekejap je, beg kami pun dah kena curi. Bingung aku dibuatnya macam mana boleh kena curi sekelip mata macam tu je.

Secara ringkasnya, proses nak dapatkan passport tu ada 3 step:

1. Buat repot polis kehilangan passport.
2. Pergi ke Kedutaan Malaysia untuk buat passport emergency. Sebelum buat passport kena senaraikan jika ada transit dekat negara lain. Juga sebelum buat passport ni kena beli tiket balik dulu kalau dah terlepas tiket yang asal tu.
3. Pergi ke pejabat imigresen untuk dapatkan cop pengesahan tarikh masuk ke Mesir.

Nampak macam tak rumit sangat kan? Step memang tak rumit sangat tapi yang pening nya kami hilang passport tu dekat Mesir.

Malam kami hilang passport tu, terus pergi balai polis tapi kena halau macam tu je suruh datang esok. 3 kali jugaklah kami pergi balai polis dan kena halau tak tau apa sebabnya.

Kali ke 4 datang baru boleh buat repot. Rupanya kami dapat tau, ada balai polis tertentu je yang akan layan rakyat asing buat repot polis ni.

Step ke-2, buat passport emergency. Alhamdulillah tak ada apa-apa masalah. Cuma first day kami datang kedutaan tutup sebab cuti hari kebangsaan.

Kali kedua datang kami dah dapat buat passport. Sebelum buat passport kami dh beli tiket dulu, 2 minggu dari tarikh hilang passport tu.

Step terakhir ni paling susah dalam semua proses. Nak dapat cop pengesahan datang ke Mesir.

Kiranya kalau dah ada passport emergency tapi tak ada cop ni, nanti masa security check dekat airport sah tak lepas punya.

Kebanyakan pejabat kerajaan di Mesir beroperasi 8.30 pagi- 2 petang. Tapi segala urusan kena selesaikan sebelum jam 12.30 tengahari.

Hari pertama kami datang ke imigresen, jam 8.15 lebih kurang, tengok-tengok dah ada orang beratur 500 meter panjang nak masuk ke dalam.

Kami pun mula beratur dan kira-kira jam 9 pagi baru dapat masuk. Keadaan dalam imigresen tu memang kecoh.

Tak ada pakai sistem nombor. Maknanya main potong-potong je beratur. Siapa kuat dia dapat duduk depan. Yang tua-tua, yang perempaun semua kena tolak ke belakang.

Hari tu kami berjaya ambik borang je. Bila nak pergi check data kemasukan, system offline jadi lama-alam tunggu akhirnya kena halau macam tu je.

Macam pelarian kami kena halau, macam anjing pun ada gayanya. Bukan nak berlebihan tapi itulah yang kami rasa masa tu.

Proses tu berulang-ulang, pergi seawal jam 7.30 pagi hari berikutnya lepas tu tak sempat lagi nak dapat cop. Sampai lah hari ke 5 macam tu baru lah dapat cop tu akhirnya.

Kami sepanjang proses nak buat passport emergency memang down gila-gila. Tak ada mood terus nak berjalan. Tempoh 2 minggu kami habiskan untuk selesaikan pasport emergency tu je.

Risau kalau tak sempat nanti, tiket burn macam tu je. Baalik dari urusan kami merempat je kat bilik merenung masa depan.

Mujur lah ada kawan kami belajar dekat Mesir tu yang baik hati bagi tempat tinggal, bagi kami makan semua. Kalau tak, tak tau la apa nasibnya sebab kami masa tu betul-betuk tinggal sehelai sepinggang.

Moral of the story, jaga lah barang-barang kita sebaiknya. Jangan bagi hilang lagi-lagi benda yang penting macam passport tu masa travel.

Waktu di Mesir memang waktu yang paling perit sepanjang aku travel tapi sampai bila-bila aku akan ingat peristiwa ni.

Pengalaman ni sangat sangat sangat bermakna untuk ajar aku jadi orang lebih berguna, lebih peka dengan keadaan persekitaran. Didn’t experience give you lessons and make you more wise?

Korang nanti pergi travel jangan mengada saja-saja nak hilangkan passport sebab nak dapat pngalaman ni ya. Prevention always better than cure.

Nota: Tak semua yang teruk dekat Mesir sana tu. Ada je yang baik,yang okay. Cuma saya dan the geng saja kurang bernasib baik. Saya tak nak timbulkan kebencian dekat siapa-siapa. Cuma sekadar perkongsian daripada pengalaman saya dan kawan-kawan saja.

Baca lagi: Passport Hilang Sewaktu Travel Di Luar Negara? Ikuti 4 Langkah Ini


Pengalaman Pahit Saya Berniaga Baju Raya Menggunakan Kaedah Pre-Order

Tapi cukup memberi pengalaman yang bermakna.

Saya pernah berjualan baju raya ketika musim nak Raya.

Paling tepat, jualan paling rancak bermula sebelum Ramadhan lagi.

Kerana kaedah yang saya gunapakai adalah – PRE ORDER.

Ketika itu, saya berurusan dengan supplier yang berada di Indonesia dan urusniaga adalah 100% online.

Baik dengan pelanggan dan juga supplier.

Kaedah PRE ORDER – menggunakan duit pelanggan 100% namun RISIKOnya sangat tinggi.

Permulaan perniagaan ketika itu – order masuk macam pisang goreng panas.

Baju yang saya jual ketika itu adalah baju yang sedang IN waktu itu.

Jadi, order yang masuk mencecah nilai RIBUAN RINGGIT.

Apa yang saya lakukan:

1. Kumpul dan submit order sekaligus kepada supplier untuk mengelakkan daripada menanggung kos penghantaran yang tinggi.
2. Pembayaran di terima 100% daripada pelanggan. Kos baju di bayar 100% kepada supplier.
3. Tempoh menunggu baju sampai seminggu.

Namun, langit tidak selalu cerah. Apa yang saya rancangkan, mungkin sudah terbaik.

Namun, yang saya tidak sedar, rancangan Allah lebih terbaik mengatasi rancangan saya.

Minggu kedua Ramadhan, saya menunggu baju yang sudah diposkan oleh supplier.

Dari berpuluh baju yang di order, yang sampai ke tangan saya cuma belasan unit sahaja.

Dan dari belasan unit itu, yang sampai boleh di katakan 80% salah order.

1. Salah warna. Lain yang di order, lain yang dapat,
2. Salah saiz. Order saiz M, dapat XL.
3. Salah pattern. Nak pattern A, dapat B.

Ketika itu juga, pelanggan sudah mula mengamuk. Di FB (saya guna Page), habis semua komen negatif.

“Mana baju saya?”
“Kalau baju saya tak dapat minggu ni, saya nak refund.”
“Kalau baju saya tak dapat, saya report polis.”

Kecut perut. Cuba bertenang. Sambil berfikir, “Apa sudah jadi?”

Dalam masa yang sama, saya gigih berhubung dengan supplier, untuk mendapatkan baju-baju yang betul sebelum berlabuhnya tirai Ramadhan.

Namun, jarak yang sangat jauh menyukarkan kerja-kerja menukar baju di buat dengan efektif.

Ada sesetengah pelanggan yang memahami – redha dengan baju yang tersalah pattern.

Ada sesetengah pelanggan mahukan refund – saya refund juga sehinggakan RAYA tahun itu, saya beraya dengan duit RM100, setelah di tolak duit refund yang diminta oleh pelanggan.

Ada sesetengah pelanggan yang tidak puas hati – terus viralkan dan masukkan kes ini ke dalam page scam.

Ini sebenar-benar pengalaman berniaga yang tidak dapat saya lupakan.

Ia bermula dengan pre order, dan berakhir dengan “nightmare”.

Yang menganggu tidur malam saya.

Yang membuatkan saya hampir terduduk kerana harus refund duit pelanggan beribu-ribu jumlahnya.

Dan menjalani perniagaan yang rugi, dikecam, adalah pengalaman paling berharga yang saya simpan kemas di dalam jurnal perniagaan saya.

Bertitik tolak dari situ – banyak perkara saya belajar.

1. Buat pre order, hanya apabila kita boleh pastikan baju yang di-order selamat sampai ke tangan pelanggan tanpa masalah.

2. Pegang rantaian pengeluaran. Jika mahu buat pre order juga, pastikan pengeluarannya adalah rantaian yang kita boleh kawal. Supaya kita boleh pastikan, yang order pasti boleh disiapkan.

3. Berikan option siap-siap kepada pelanggan. Ada SOP jika order tidak dapat disiapkan atau order terlewat, apa yang pelanggan perlu tahu?

Ini untuk mengelakkan kerugian berganda. Kerana, walaupun pre order, kos baju sudah pun kita bayar, tapi yang menjadi halangan dan dugaan adalah di peringkat supplier. Jika di beritahu awal-awal, pelanggan bersetuju sebelum meneruskan pembelian, akan membolehkan urusniaga ditangani dengan teratur.

4. Jangan larikan diri. Hadapi setiap tohmahan dan kecaman. Jawab setiap pertanyaan. Masa ini, bukan explanation yang pelanggan mahu tahu. Solusi. Mereka mahu tahu, apa yang kita sudah buat untuk mempercepatkan proses baju mereka.

Sesungguhnya, Allah tidak akan pernah menzalimi hambaNYA.

Untuk peniaga-peniaga industri apparel terkenal yang turut melalui ujian sebegini, saya doakan anda semua TABAH dan SABAR melalui jalan-jalan ujian ini.

Sesudah hujan, pasti ada sinar bahagia menanti.

BACA: Bengang! Order Barang Online Benda ‘Pelik’ Pula Yang Diterima. Ini Tips Agar Tidak Ditipu